title: गोवा इंक्विज़िशन

text: 1961 में, जब गोवा का भारत में विलय हुआ, तबसे कोंकणी भाषा वह गोंद बन गई है जो सभी जाति, धर्म और वर्ग के गोवावासियों को जोड़कर रखता है- वे इसे स्नेह से "कोंकणी माई" (माँ कोंकणी) कहकर पुकारते हैं।


title: गोवा इंक्विज़िशन

text: भारत में भाषा को पूर्ण मान्यता 1987 में मिली, जब भारत सरकार ने कोंकणी को गोवा की आधिकारिक भाषा के रूप में मान्यता दी।


title: निशाचरता

text: निशाचरता कुछ जानवरों की रात को सक्रीय रहने की प्रवृति को कहते हैं। निशाचरी जीवों में उल्लू, चमगादड़ और रैकून जैसे प्राणी शामिल हैं। कुछ निशाचरी जानवरों में दिन और रात दोनों में साफ़ देखने की क्षमता होती है लेकिन कुछ की आँखें अँधेरे में ही ठीक से काम करती हैं और दिन के वक़्त चौंधिया जाती हैं।


title: निशाचरता

text: रात में जगने वाले मनुष्यों को निशाचर भी कहा गया है। प्राचीन कथाओं में राक्षसों को भी रात में सक्रीय रहने वाले जीव बताया जाता था, इसलिए कभी-कभी "निशाचर" का अर्थ "राक्षस" निकाला जाता था, जैसा की मैथिलीशरण गुप्त की "पंचवटी" नाम की कविता में देखा जा सकता है -


title: निशाचरता

text: "निशाचरी" को अंग्रेजी में "नॉक्टर्नल" (nocturnal), फ़ारसी में "शबज़ी" (, यानि "शब/रात वाला") और अरबी में "अल-लैलई" (, यानि "लैला/रात वाला") कहा जाता है।


title: निधि राज़दान

text: निधि राज़दान एक भारतीय पत्रकार व टेलीविज़न व्यक्तित्व हैं। वह एनडीटीवी २४*७ के शो लेफ्ट, राईट और सेंटर की प्राथमिक एंकर हैं। यह कार्यक्रम आम तौर पर हर शाम नयी दिल्ली के एक स्टूडियो से लाइव प्रसारित होता है जों कि समाचारों को और उससे जुड़ी बहस की चर्चा करता है। १९९९ से अपने करियर की शुरुआत करने वाली निधि राज़दान ने अपने करियर में कई समाचार कार्यक्रमों को कवर किया हैं और कई श्रंखलाओ की मेजबानी की हैं, व कई बार न्यूज़ सीन से लाइव रिपोर्टिंग की हैं। एनडीटीवी २४*७ एक अंग्रेजी भाषा टेलीविजन नेटवर्क है जो भारत में समाचार और वर्तमान मामलों को लेकर आता है, जो की नई दिल्ली टेलीविजन लिमिटेड के स्वामित्व में है।


title: निधि राज़दान

text: निधि राज़दान महाराज कृष्ण राज़दान की बेटी हैं, जों कि समाचार एजेंसी के मुख्य संपादक(प्रेस ट्रस्ट ऑफ़ इंडिया) हैं। वह बड़गाम, कश्मीर से है। उन्होंने एपीजे स्कूल, शेख साराई, नई दिल्ली से पढ़ाई की। उन्होंने लेडी श्रीराम कॉलेज फॉर विमेन से स्नातक की उपाधि प्राप्त की और बाद में भारतीय जन संचार संस्थान (IIMC), दिल्ली (१९९८-१९९९) में रेडियो और टीवी पत्रकारिता में स्नातकोत्तर डिप्लोमा किया।


title: निधि राज़दान

text: राज़दान ने एनदीटीवी में १९९९ में शामिल हुई और तबसे वह एक समाचार पत्रकार हैं। वह एनडीटीवी के निम्नलिखित शो की मेजबानी करती हैं-


title: निधि राज़दान

text: जून 2020 में, उन्हें हार्वर्ड विश्वविद्यालय में पत्रकारिता में एक एसोसिएट प्रोफेसर की नौकरी की पेशकश के साथ घोटाला किया गया था। 15 जनवरी 2021 को, उसने ट्विटर पर घोषणा की कि वह एक 'परिष्कृत, समन्वित' फिशिंग हमले की शिकार थी, जिसका खुलासा हार्वर्ड में होने पर हुआ था। उसने घोषणा की है कि वह अपराधियों के खिलाफ कानूनी कार्रवाई कर रही है।


title: विद्युतग्राही (रेल)

text: विद्युतग्राही या पेंटोग्राफ (अंग्रेजी: Pantograph), किसी रेलगाड़ी या ट्राम की छत पर स्थापित एक उपस्कर है, जिसका कार्य ऊपरी पारेषण लाइन से संपर्क के द्वारा बिजली ग्रहण करना है। आम तौर पर एक ही तार का प्रयोग किया जाता है जबकि लौटती विद्युतधारा रेलपथ (पटरी) के माध्यम से बहती है।


title: भरतवाक्य

text: नाटकों के अन्त में भरत मुनि के सम्मान में गेय आशीर्वाद पद्य भरतवाक्य कहलाता है। ("भरतानां वाक्यमिति भरतवाक्यम् । ") संस्कृत के नाटकों में यह प्रचलित है। नाटक के अन्त में नाटककार, नाट्यशास्त्र के प्रणेता भरत की स्मृति के रूप में आशीर्वादात्मक श्लोक वर्णित करता है। यह कभी कभी नाटकीय पात्रों की ओर से जनता के कल्याण के लिए आशीर्वाद के रूप में भी प्रयुक्त होता है। राघवभट्ट इसे 'नटवाक्य' की संज्ञा देते हैं।


अनैतिक दुर्व्यापार (निवारण) अधिनियम, 1956 (Immoral Traffic (Prevention) Act, 1956) भारत की संसद द्वारा पारित एक अधिनियम है जिसके अनुसार अनैतिक कामों के लिए स्त्री, पुरूष या बच्चों की खरीद व बिक्री करना अवैध दुर्व्यापार (इममौरल ट्रैफिकिंग) की श्रेणी में आता है। ऐसा करना अनैतिक व्यापार (निवारण) अधिनियम, 1956 के अनुसार दण्डनीय अपराध है। अनैतिक देह व्यापार से पीड़ित (स्त्री, पुरूष व बच्चे)। ‘संरक्षण’, ‘सुधार तथा ‘पुनर्वास के अधिकारी हैं। तहसील, जिला, राज्य विधिक सेवा प्राधिकरण से निःशुल्क परामर्श/विधिक सहायता प्राप्त करने का अधिकार होगा।


title: बिहार योग विद्यालय

text: बिहार योग विद्यालय योग से सम्बन्धित शिक्षण-प्रशिक्षण का अन्तरराष्ट्रीय ख्यातिप्राप्त विश्वविद्यालय है। यह बिहार के मुंगेर नगर में गंगा नदी के किनारे स्थित है। यह विद्यालय 'गंगा दर्शन' के लिए प्रसिद्ध है। इसकी स्थापना सन् १९६४ में स्वामी सत्यानन्द सरस्वती ने अपने गुरु स्वामी शिवानन्द की इच्छानुसार विश्व को योग की प्राचीन विद्या की शिक्षा देने के निमित्त की थी।


title: बिहार योग विद्यालय

text: बिहार योग विद्यालय योग प्रशिक्षण प्रदान करने वाली एक दातव्य एवं शैक्षणिक संस्था है। आज यह विश्व का प्रथम योग विश्वविद्यालय है। इसके 200 से अधिक अंतर्राष्ट्रीय एवं सैकड़ों राष्ट्रीय योग एवं आध्यात्मिक केन्द्र है। इसे मानद विश्वविद्यालय (डीम्ड यूनिवर्सिटी) का दर्जा दिया गया है। वर्तमान में गुरुकुल शैली में यहाँ चातुर्मासिक योग सर्टिफिकेट कोर्स का संचालन होता है।


title: बिहार योग विद्यालय

text: यह संस्था योग दर्शन, योग मनोविज्ञान, अप्लाइड योग एवं पर्यावरण योग विज्ञान में उच्च अध्ययन के लिए एक वर्ष एवं दो वर्ष का कोर्स कराती है। यहां योग शोध संस्थान का एक वृहद पुस्तकालय भी है। इसमें विश्व के कोने-कोने से विद्यार्थी अध्ययन करने आते हैं। बाद में वे अपने-अपने देश में जाकर योग केंद्र भी चलाते हैं।


title: ढूंढाड़ी भाषा

text: ढूंढाड़ी एक राजस्थानी भाषा की एक बोली है जो पूर्वोत्तर राजस्थान के ढूंढाड़ क्षेत्र में बोली जाती है। ढूंढाड़ी बोलने वाले मुख्य रूप से तीन जिलों – जयपुर, करौली, डीग, सवाई माधोपुर, दौसाऔर टोंक में रहतें है। इस नाम की व्युत्पत्ति दो मतों के अनुसार हो सकती है, पहले मत के अनुसार माना जाता है कि ढूंढाड़ी का नाम ढूंढ या ढूंढकृति पहाड़ से लिया गया है जो कि जयपुर जिले के जोबनेर में स्थित है। दूसरी राय यह है कि यह है नाम ढूंढ नदी के नाम से लिया गया है जो ढूंढाड़ क्षेत्र में रहती है।


title: सात भाई

text: सात भाई (Jungle Babbler ; वैज्ञानिक नाम : "Turdoides striata") भारतीय उपमहाद्वीप में पाया जाने वाला एक पक्षी है। इसे हिंदी में गांव के लोग पैपा बोलते हैं ये पक्षी प्रायः ६ से १० के समूह में रहते हैं जिसके कारण उन्हें 'सात भाई' कहा जाता है।


title: बृहत् वृत्त

text: किसी गोले के सन्दर्भ में, बृहत वृत्त या ग्रेट सर्कल (अंग्रेज़ी: great circle) उस गोले के सतह पर स्थित उस वृत्त को कहते हैं जिसका केन्द्र उस गोले के केन्द्र पर हो। दूसरे शब्दों में, किसी गोले के केन्द्र से गुजरने वाले किसी समतल (प्लेन) तथा उस गोले के प्रतिच्छेदन (इन्टरसॅक्शन) से बनने वाले वृत्त को उस गोले का बृहत वृत्त कहते हैं। बृहत वृत्तों की कुछ विशेषताएँ निम्नलिखित हैं-


title: बृहत् वृत्त

text: अगर काग़ज़ पर पृथ्वी का नक़्शा देखा जाए और एक स्थान से दूसरे स्थान के बीच एक सीधी रेखा खींच दी जाए तो लगता है के उड़ कर जाने के लिए यही रास्ता सबसे छोटा पड़ेगा। लेकिन गोले की ज्यामिति की वजह से ऐसा नहीं है। पृथ्वी पर दो स्थानों के बीच उड़ान भरने का सबसे छोटा रास्ता वह होता है जो उन दोनों जगहों से गुजरने वाले बृहत वृत्त पर हो। यही बृहत वृत्त मार्ग और "सीधे मार्ग" को काग़ज़ पर देखा जाए तो "सीधा मार्ग" छोटा लगता है, लेकिन अगर गोले पर देखे तो बृहत वृत्त मार्ग छोटा होता है। ऐसा इसलिए हैं के पृथ्वी की सतह एक गोले पर है और जहाज़ को उसके साथ-साथ चलना होता है - वह ज़मीन के अन्दर घुसकर एक स्थान से दूसरे स्थान नहीं जा सकता।


title: बृहत् वृत्त

text: खगोलशास्त्र में खगोलीय क्षितिज, खगोलीय मध्य रेखा और सूर्यपथ तीनों खगोलीय गोले पर बने बृहत वृत्त होते हैं।


title: खनिज प्रसाधन

text: अधिकांश खनिज जिनसे धातु निस्सारित की जाती है, रासायनिक यौगिक, जैसे आक्साइड, सल्फाइड, कारबोनैट, सल्फेट और सिलिकेट के रूप में होते हैं। खनिज में मिश्रित अनुपयोगी पदार्थ को "विधातु" (गैग) कहते हैं। उस खनिज को जिसमें धातु की मात्रा लाभदायक होती है "अयस्क" (ओर) कहते हैं।


title: खनिज प्रसाधन

text: खनिज से धातुनिस्तार के पूर्व अनेक क्रियाएँ अनिवार्य होती है जिन्हें सामूहिक रूप से अयस्क प्रसाधन (ओर ड्रेसिंग) कहते हैं। इसके द्वारा अयस्क में धातु की मात्रा का समृद्धीकरण करते हैं। इसमें दलना, पीसना और सांद्रण की क्रियाएँ सम्मिलित हैं। अयस्क का समृद्धिकरण उसमें निहित धातुओं के भिन्न-भिन्न भौतिक गुणों, जैसे रंग और द्युति, आपेक्षिक घनत्व, तलऊर्जा (सर्फ़ेस एनर्जी), अतिबेध्यता (पर्मिएबिलिटी) और विद्युच्चालकता, की सहायता से किया जाता है।


title: खनिज प्रसाधन

text: अयस्क की भिन्न-भिन्न इकाइयों को उनके रंग या द्युति की सहायता से चुन लेते हैं। इस क्रिया द्वारा अयस्क के वे टुकड़े पृथक् हो जाते हैं जो तत्क्षण धातुकर्म के योग्य होते हैं, उदाहरणार्थ गेलीना और कैलको-पाइराइट में से भिन्न खनिज इसी रीति से अलग किए जाते हैं।


title: खनिज प्रसाधन

text: यह क्रिया सल्फाइट रहित अयस्कों, जैसे केसिटेरइट, क्रोमाइट और वूल्फ्रेमाइट के लिए व्यवहार में लाई जाती है। यह क्रिया खनिजों और विधातुओं के आपेक्षिक घनत्वों में अंतर होने के फलस्वरूप कार्यान्वित होती है। पात्रधावन (पैनिंग) गुरुत्वसांद्रण की सबसे सरल विधि है। इसमें चूर्ण को पानी में झकझोरकर निथरने दिया जाता है। इस प्रकार स्थूल, हल्के कणों से बहुमूल्य धातु के भारी कण अलग हो जाते हैं। यह रीति अब भी जलोढ मिट्टी (अलूवियम) से सोने के कण निकालने के काम में लाई जाती है। जिगिंग वस्तुत: स्तरण (स्ट्रैटिफिकेशन) की एक विधि है जिससे क्रमानुसार ऊपर नीचे शीघ्र चलते पानी में कणों को उनके आपेक्षिक घनत्वानुसार विस्तृत किया जाता है। पुराने जिग पृथक्कारक हस्तचालित होते थे। इस साधारण जिगपृथक्कारक के विकास से दूसरे यांत्रिक पृथक्कारक बने हें जो या तो चलायमान चलनीयुक्त होते हैं जिसमें अयस्क पानी में डुबाया जाता है या स्थिर चलनीयुक्त, जिसमें पानी डुलता है और अयस्क चलनी में रखा रहता है। टेब्लिंग पदार्थों को आपेक्षिक घनत्वानुसार पृथक करने की उत्तम विधि है। यह विधि सूक्ष्म पदार्थों के लिए उपयोगी है। इसमें पदार्थ के बहुत गाढ़े घोल का निरंतर मंथन होता रहता है और ऊपर से पानी बहता रहता है, जिससे हल्के कण पानी में मिलकर बह जाते हैं तथा भारी कण कुछ दूर पर एकत्र हो जाते हैं। विल्फले टेबुल में पदार्थ एक ऐसे टेबुल पर रखा जाता है जो एक ओर चौड़ा और दूसरी ओर सँकरा रहता है और एक छोर से दूसरे छोर की ओर झुका रहता है। उँचे सिर की ओर अयस्क का गाढ़ा घोल झिरीदार बक्स में गिराया जाता है। मशीन से मेज का इधरवाला सिरा झटके से ऊपर नीचे चलता है। मेज पर पट्टियाँ जड़ी रहती हैं। झटका लगने पर और मेज के ढालू रहने के कारण भारी माल रुक-रुककर आगे बढ़ता है और अंत में एक बड़े बर्तन में एकत्रित हो जाता है। ऊपर से बहे पानी का एक बार फिर नए अयस्क पर छोड़ते हैं। इस प्रकार बचा खुचा माल भी निकल आता है।


title: खनिज प्रसाधन

text: जब खनिज का एक अंश लौहचुंबकीय होता है और प्राय: पूर्ण रूप से पृथक् किया जा सकता है, तो विद्युच्चुंबकीय पृथक्करण की रीति प्रयुक्त की जाती है। इस विधि की उपयोगिता मुख्यत: मैगनेटाइट समृद्धीकरण में और समुद्ररेणु के रुटाइल से इल्मेनाइट पृथक् करने में है। चुंबकीय क्षेत्र को प्रबल या दुर्बल बनाकर चुंबकीय पदार्थ को अचुंबकीय से या मंद चुंबकीय को प्रबल चुंबकीय पदार्थ से पृथक् किया जा सकता है।


title: खनिज प्रसाधन

text: किसी खनिज का पारद्युतिक (डाइ-इलेक्ट्रिक) स्थिरांक उसकी किसी सतह के वैद्युत् आवेश के विसर्जन की दर को नियंत्रित करता है और यही स्थैतिक विद्युत् पृथक्करण का मूल सिद्धांत है। इस विधि में खनिज के कण उच्च विभव के समीप भेजे जाते हैं, जिससे खनिज के विभिन्न अवयव भिन्न्-भिन्न मात्रा में अपने मार्ग से विचलित होते हैं और इस प्रकार भिन्न-भिन्न स्थानों पर गिरते हैं। आजकल समुद्ररेणु से उच्च कोटि का स्टाइल नामक खनिज प्राप्त करने में चुंबकीय और स्थैतिक विद्युत् दोनों विधियों के सहयोग से काम होता है।


title: खनिज प्रसाधन

text: अयस्कप्रसाधन के इतिहास में प्लवनपद्धति का प्रारंभ एक स्वर्णिम अवसर था, क्योंकि इस पद्धति ने करोड़ो टन निम्न श्रेणी के और मिश्र अयस्कों को, जिनके प्रसाधन के लिए गुरुत्वाकर्षण रीतियाँ अनुपयुक्त थीं, प्रसाधन योग्य बना दिया है। अयस्क के उत्प्लवन (उतराने) का कारण यह है कि ऊपर उठा फेन विशेष खनिजों को लेकर ऊपर उठता है और शेष पदार्थ नीचे बैठे रह जाते हैं। इस रीति में खनिज की पृष्ठतलीय शक्तियों का उपयोग किया जाता है। साधारणत: धातु की तरह चमकनेवाले खनिज (विशेषत: सल्फाइड) भीगते नहीं और इसलिए तैरते रहते हैं, जब कि अधातु द्युतिवाले खनिज फेन में नहीं फँसते और डूब जाते हैं। उपयुक्त रासायनिक पदार्थों के घोलों के प्रयोग से खनिजों के विभिन्न अवयवों की उत्पलविता में इस प्रकार अंतर डाला जा सकता है कि एक अवयव दूसरे की अपेक्षा श्घ्रीा प्लवित हो सके (तैरने लगे) या एक के प्लवित होने के बाद दूसरा प्लवित हो और तीसरा नीचे ही बैठा रह जाए।


title: खनिज प्रसाधन

text: विविध प्रकार के रासायनिक पदार्थों को उनके कार्य के अनुसार वर्गीकृत किया जाता है, जैसे फेनक (फ्ऱथर्स), एकत्रक (कलेक्टर्स), प्रावसादक (डिप्रेसैंट्स), कर्मण्यक (ऐक्टिवेटर्स) और नियामक (रेगुलेटर्स)।


title: खनिज प्रसाधन

text: फेनक खनिज में मिश्रित जल का तल तनाव (सर्फ़ेस टेनशन) घटा देते हैं और खनिज के प्लवन के लिए फेन बनाने योग्य वायु के बुलबुलों का स्थायीकरण कर देते हैं। पाइन का तेल और क्रेसिलिक अम्ल साधारण फेनक हैं।


title: खनिज प्रसाधन

text: एकत्रक खनिज को जलप्रत्यपसारी (रिपेलेंट) बनाकर उत्प्लवन बढ़ा देते हैं। सल्फाइड खनिजों के लिए डाइ-थापो-कार्बेनेट (ज़ैथेट्स) और डाइ-थायो-फास्फेट्स (एयरोफ्लोट्स) साधारण एकत्रक हैं।


title: खनिज प्रसाधन

text: प्रावसादक एकत्रकों के प्रभाव को रोकने का कार्य करते हैं। ताम्रलोह-सल्फाइड अयस्कों में चूने के संयोजन से लौह अयस्क डूब जाता है और ताम्र अयस्क (कैल्कोपाइराइट) तैरता रहता है।


title: खनिज प्रसाधन

text: कर्मण्यक का कार्य प्रावसाद के विपरीत होता है। वे उन खनिजों को उत्प्लवित करते हैं जिनका उत्प्लवन या तो अस्थायी रूप से दबा दिया गया हो, या जो बिना कर्मण्यक की सहायता से उत्प्लवित न हों। उदाहरणार्थ, सायानाइड से यदि ज़िंक सल्फाइड का अवसाद कर दिया गया हो जिससे वह डूबने लगे, तो कापर सल्फेट के प्रयोग से उसे फिर तैरने योग्य बना सकते हैं।


title: खनिज प्रसाधन

text: नियामक क्षारीयता और अम्लीयता अर्थात् अयस्क के पीएच में परिवर्तन कर देते हैं जिससे उत्प्लवन के प्रतिकर्मकों के कार्य पर बड़ा प्रभाव पड़ता है। व्यवहार में उत्प्लवन प्रतिकर्मक बहुत थोड़े परिमाण में उपयोग किए जाते हैं, जैसे प्रति टन अयस्क में फेनक तथा एकत्रक ०.०३ से ०.२ पाउंड तक और प्रावसादक तथा कर्मण्यक ०.३ से १ पाउंड तक प्रयुक्त किए जाते हैं। ये सब रासायनिक पदार्थ उत्प्लवनवाले बर्तनों में ही साधारणत: उत्प्लवन के समय या थोड़ा पहले डाले जाते हैं। कुछ पदार्थों को अपना काम करने में पर्याप्त समय लगता है। इसलिए ऐसे पदार्थों को अलग टैंक में खनिज और पानी के साथ मिलाकर नियत समय तक छोड़ देते हैं।


title: खनिज प्रसाधन

text: संक्षेप में, उत्प्लवन की क्रिया में पानी के साथ पिसे अयस्क को, विशेष रूप से इसी काम के लिए बनी मशीन में, वायु के साथ फेटते हैं। पिसे अयस्क के उचित रासायनिक पदार्थों के साथ मिलने के पश्चात् मिश्रण उत्प्लवनकोष्ठों में जाता है ओर वहाँ घूमती हुई चरखी पर गिरता है। चरखी की धुरी को चारों ओर से घिरे हुए एक नली रहती है जिसमें से हवा आती रहती है। इससे बहुत फेन बनता है ओर वांछित खनिज फेन में लिपटकर ऊपर उठ आता है। इस फेन को घूमती हुई पटरियाँ काछ लेती हैं। तब इस खनिजमय फेन को गाढ़ा किया जाता है और छानकर पानी से अलग कर लिया जाता है। खनिजरहित अवशेष उत्प्लवनकक्ष के नीचे बने एक छेद से बहा दिया जाता है।


title: खनिज प्रसाधन

text: चाँदी और सोना के अतिरिक्त अन्य धातुओं के खनिजों को आजकल अधिकतर उत्प्लवन की रीति से ही अलग किय जाता है। चयनमय उत्प्लवन (सिलेक्टिव फ्लोटेशन) द्वारा, जिसमें उचित प्रावसादकों और कर्मण्यकों का प्रयोग किया जाता है, सीसा, जस्ता और ताँबा के मिश्रित खनिजों से इन तीनों को बड़ी सफलता से अलग अलग किया जाता है। सोडियम सल्फाइड को कर्मण्यक की तरह प्रयोग करके सीसे के आक्सिजनमय खनिजों को दिन पर दिन अधिक मात्रा में उत्प्लवन विधि से निकाला जाता है, क्योंकि इस प्रकार खनिज पर सल्फाइड की पतली परत जम जाती है और खनिज ऊपर उतराने लगता है।


title: श्रीविजय एयर उड़ान 182

text: श्रीविजय एयर उड़ान 182 अनुसूचित घरेलू यात्री उड़ान थी, जो कि श्रीविजय एयर द्वारा सुकानो हात्ता हवाई अड्डा इंडोनेशिया से सुपेड़ियो अंतर्राष्ट्रीय हवाई अड्डा पश्चिम कालीमंतन इंडोनेशिया तक संचालित की जाती थी। 9 जनवरी 2021 को यह प्रस्थान के चार मिनट बाद रडार से अदृष्य हो गया। अधिकारियों ने पुष्टि की कि विमान हवाई अड्डे से कुछ 19 किमी दूर जावा सागर में दुर्घटनाग्रस्त हो गया।


title: श्रीविजय एयर उड़ान 182

text: स्थानीय मछुआरे की सहायता से विमान की खोज तुरंत आरम्भ की गई। हालांकि कुछ मलबे, शरीर के अंग और कपड़ेें खोजे गए हैं पर पूर्ण विमान और सभी यात्रियों की शोध अभी भी जारी है।


title: श्रीविजय एयर उड़ान 182

text: विमान पर 62 लोग थें, जिनमें 50 यात्री थें, छह अन्य चालक दल और छह चालक दल यात्रियों के रूप में काम कर रहे थें। माना जा रहा है कि सभी इंडोनेशियाई थें। यात्रियों में इंडोनेशिया की पीपुल्स कॉन्शियस पार्टी के राजनेता मुल्लादी तमसीर भी थें। विमान लगभग 500 किलोग्राम का भाड़ा भी वहन कर रहा था।


title: श्रीविजय एयर उड़ान 182

text: इंडोनेशियाई परिवहन मंत्रालय के एक प्रवक्ता ने बताया कि उड़ान के दौरान एक असामान्यता का उल्लेख किया गया था। विमान जकार्ता के सोएकरनो-हट्टा अंतरराष्ट्रीय हवाई अड्डे से एक मानक उपकरण प्रस्थान पर रवाना हुआ। विमान को 29,000 फीट (8,800 मीटर) पर चढ़ने की मंजूरी दी गई थी। अपनी चढ़ाई के दौरान विमान अचानक उत्तर-पश्चिम की ओर चला गया। एयर कंट्रोल ने चालक दल से खराबी के बारे में पूछा पर कोई प्रतिक्रिया नहीं मिली। कुछ ही सेकंड बाद, विमान रडार से गायब हो गया और दुर्घटना का शिकार हो गया।


title: श्रीविजय एयर उड़ान 182

text: इंडोनेशिया के एक विमानन विशेषज्ञ ने कहा कि, विमान से प्राप्त प्रारंभिक आंकड़ों के आधार पर, फ्लाइट 182 को अचानक खराबी का सामना करना पड़ा होगा जो "इतनी तेजी से हुआ कि पायलट कुछ भी नहीं कर सके"। उन्होंने कहा कि विमान को 23 मार्च और 23 अक्टूबर 2020 के बीच श्रीविजय एयर द्वारा मरम्मत के लिए संग्रहीत किया गया था, जो अच्छे रखरखाव के इतिहास को दर्शाता है।


title: श्रीविजय एयर उड़ान 182

text: "इंडोनेशियाई नेशनल इंस्टीट्यूट ऑफ एरोनॉटिक्स एंड स्पेस" द्वारा विश्लेषण से पता चला कि दुर्घटना के दौरान खराब मौसम की स्थिति मौजूद नहीं थी। संस्थान द्वारा प्राप्त सैटेलाइट चित्रों में दुर्घटना के समय कोई असामान्य मौसम की स्थिति नहीं दिखाई पड़ी। संस्थान ने यह भी कहा कि जावा सागर के पास मेसोस्केल संवहन प्रणाली दिखाई दी थी, लेकिन जब तक फ्लाइट 182 ने उड़ान भरी, तब तक यह प्रणाली भंग हो चुकी थी। बाद में आंकड़ों से पता चला है कि एक 15 किमी (9.3 मील) ऊंचा कपासी वर्षी बादल न्यूनतम तापमान के साथ सोकेरनो-हट्टा अंतर्राष्ट्रीय हवाई अड्डे के आसपास मौजूद था, जिससे अनुमान लगाया गया कि विमान को ख़राब मौसम का सामना करना पड़ा था।


title: श्रीविजय एयर उड़ान 182

text: दुर्घटना के तुरंत बाद, राज्य बीमा कंपनी ने घोषणा की कि फ्लाइट 182 में सवार यात्रियों और चालक दल के सदस्यों के रिश्तेदारों को मुआवजा दिया जायेगा। मृतक के प्रत्येक परिजन को 5 करोड़ इंडोनेशियाई रुपये (3560 अमरीकी डालर) प्राप्त होंगे।


title: गोरखपुर हरियाणा अणु विद्युत परियोजना

text: गोरखपुर हरियाणा अणु विद्युत परियोजना एक प्रस्तावित नाभिकीय ऊर्जा संयंत्र है जो हरियाणा के फतेहाबाद जिले के गोरखपुर गाँव में में स्थित होगा। 13 जनवरी 2014 को इस परियोजना के पहले चरण का शिलान्‍यास प्रधानमंत्री श्री मनमोहन सिंह द्वारा किया गया।


title: गोरखपुर हरियाणा अणु विद्युत परियोजना

text: 2800 मेगावाट की परियोजना के अंतर्गत 700 मेगावाट क्षमता वाले चार रिएक्‍टरों को दो चरणों में स्‍थापित किया जाना प्रस्‍तावित है। प्रथम चरण में 700 मेगावाट के 2 यूनिट होंगे। यह कार्य 2020-21 में पूरा होने की संभावना है।


title: गोरखपुर हरियाणा अणु विद्युत परियोजना

text: यह संयंत्र भारतीय वैज्ञानिकों द्वारा विकसित स्वदेशी प्रौद्योगिकी पर आधारित है। और निर्माणाधीन काकरापार एटॉमिक पॉवर स्टेशन की यूनिट 3 व 4 तथा राजस्थान एटॉमिक पॉवर स्टेशन की यूनिट 7 व 8 के समान हैं। आकार और डिज़ाईन विशेषताएँ तारापुर एटॉमिक पॉवर स्टेशन की 540 MWe क्षमता वाली यूनिट 3 व 4 के लगभग समान हैं।


title: दुर्वासा संगम

text: दुर्वासा फुलपुर तहसील मुख्यालय के उत्तर से 6 किलोमीटर की दूरी पर स्थित है। इस जगह पर तमसा (टौंस) और मञ्जूषा(मझुई) नदि‍यों का संगम होता है। यह जगह विशेष रूप से दुर्वासा ऋषि आश्रम के लिए प्रसिद्ध है। प्राचीन समय में हजारों की संख्या में विद्यार्थी ज्ञान प्राप्त करने के लिए यहां आते थे। प्रत्येक वर्ष कार्तिक-पूर्णिमा के अवसर पर यहां भव्य मेले का आयोजन किया जाता है।


title: त्रिआयामी चलचित्र

text: त्रिआयामी चलचित्र (अंग्रेज़ी:"थ्री-डी फिल्म") एक चलचित्र होता है, जिसकी छवियां आम चलचित्रों से कुछ भिन्न बनती हैं। चित्रों की छाया अंकित (रिकॉर्ड) करने के लिए विशेष मोशन पिक्चर कैमरे का प्रयोग किया जाता है। त्रि-आयामी चलचित्र १८९० के दौरान भी हुआ करते थे, लेकिन उस समय के इन चलचित्रों को थिएटर पर दिखाया जाना काफी महंगा काम होता था। मुख्यत: १९५० से १९८० के अमेरिकी सिनेमा में ये फिल्में प्रमुखता से दिखने लगी।


title: त्रिआयामी चलचित्र

text: सैद्धांतिक त्रि-आयामी चलचित्र ("थियोरिटिकल थ्री-डी इमेज") प्रस्तुत करने का आरंभिक तरीका एनाजिफ इमेज होता है। इन तरीकों को इसलिये प्रसिद्धि मिली, क्योंकि इनका निर्माण और प्रदर्शन सरल था। इसके अलावा, "इकलिप्स मैथड", "लेंटीकुलर" और "बैरियर स्क्रीन", इंटरफेरेंस फिल्टर प्रौद्योगिकी और ध्रुवीकरण प्रणाली ("पोलराइजेशन सिस्टम") इसकी प्रचलित तकनीक हुआ करती थी। मोशन पिक्चर का स्टीरियोस्कोपिक युग १८९० के दशक के अंतिम दौर में आरंभ हुआ जब ब्रिटिश फिल्मों के पुरोधा विलियम ग्रीन ने त्रि-आयामी प्रक्रिया का पेटेंट फाइल किया। फ्रेडरिक युजीन आइव्स ने स्टीरियो कैमरा रिग का पेटेंट १९०० में कराया। इस कैमरे में दो लैंस लगाये जाते थे जो एक दूसरे से तीन-चौथाई इंच की दूरी पर होते थे। २७ सितंबर, १९२२ को पहली बार दर्शकों को लॉस एंजिल्स के एंबैसेडर थिएटर होटल में द पावर ऑफ लव का प्रदर्शन आयोजित किया गया था। सन १९५२ में प्रथम रंगीन त्रिविम यानि "कलर स्टीरियोस्कोपिक फीचर", वान डेविल बनाई गई। इसके लेखक, निर्माता और निर्देशक एम.एल.गुंजबर्ग थे। स्टीरियोस्कोपिक साउंड में बनी पहली थ्री-डी फीचर हाउस ऑफ वैक्स थी। २८ मई, १९५३ से वॉल्ट डिजनी इंका. ने भी निर्माण प्रारंभ किया था।


title: त्रिआयामी चलचित्र

text: चलचित्र में तीसरा आयाम जोड़ने के लिए उसमें अतिरिक्त गहराई जोडने की आवश्यकता पड़ती है। वैसे असल में यह केवल छद्म प्रदर्शन मात्र होता है। त्रि-आयामी फिल्म के फिल्मांकन के लिए प्रायः ९० डिग्री पर स्थित दो कैमरों का एक-साथ प्रयोग कर चित्र उतारे जाते हैं और साथ में दर्पण का भी प्रयोग किया जाता है। दर्शक थ्री-डी चश्मे के साथ दो चित्रों को एक ही महसूस करते हैं और वह उसे त्रि-आयामी लगती है। ऐसी फिल्में देखने के लिए वर्तमान उपलब्ध तकनीक में एक खास तरीके के चश्मे को पहनने की आवश्यकता होती है। इस चश्मे का मूल्य लगभग ४०० रूपए होता है और दर्शकों से इसकी वापसी सुनिश्चित करने के लिए उनसे सौ रूपए जमानत के रूप में वसूले जाते हैं। हाल ही निर्माता-निर्देशक स्टीवन स्पीलर्ब ने एक ऐसी तकनीक का पेटेंट कराया है, जिसमें थ्री-डी फिल्म देखने के लिए चश्मे की कोई जरूरत नहीं रहेगी।


title: त्रिआयामी चलचित्र

text: भारत में भी कई त्रि-आयामी चलचित्र निर्मित हो चुके हैं। यहां १९८५ में छोटा चेतन त्रि-आयामी तकनीक के साथ रिलीज हुई थी। उस समय इसकी बहुत चर्चा हुई थी और बच्चों ने इसे बहुत पसंद किया था। रंगीन चश्मे के साथ फिल्म देखने का अनुभव एकदम नया था। आज थ्री-डी तकनीक में जो बदलाव आया है, वह उस समय की अपेक्षा बिल्कुल अलग है। उस समय दर्शक आंखों पर जोर पड़ने व आंखों से पानी बहने की बात करते थे, लेकिन अब यह बहुत साफ और गहराई से दिखाई देती है। वैसे इससे पूर्व भी १९८५ में शिवा का इन्साफ बन चुकी थी। त्रिआयामी चलचित्र में लोगों की बढ़ती रुचि को देखते हुए रिलायंस मीडियावर्क्स ने पुराने द्विआयामी चलचित्रों को त्रिआयामी में बदलने वाली कंपनी इन-थ्री के साथ करार किया है। भारत में रिलायंस मीडियवर्क्स और इन-थ्री मिलकर विश्व की सबसे बड़ी द्विआयामी फिल्मों को त्रिआयाम में बदलने वाली इकाई स्थापित करेंगे। इस करार के तहत साल में २०-२५ नये और पुराने चलचित्रों को त्रिआयामी में बदला जायेगा। इन-थ्री ने कुछ समय पूर्व ही डिजनी की जी-फोर्स नामक फिल्म को थ्री डी में बदला था, जो काफी कामयाब रही थी।


title: त्रिआयामी चलचित्र

text: द्वि-आयामी फिल्मों के दर्शक जहां लगातार कम होते जा रहे हैं, वहीं त्रि-आयामी फिल्मों में लोगों की रुचि दिनोंदिन बढ़ती ही जा रही है। मुंबई के आंकड़ों के अनुसार जब एक ही फिल्म द्वि-आयामी और त्रि-आयामी स्क्रीन पर एक साथ रिलीज की जाती है, तो त्रि-आयामी स्क्रीन पर मिलने वाला लां प्रतिशत द्वि-आयामी स्क्रीन की अपेक्षा ४० प्रतिशत अधिक होता है। इसके साथ ही प्रति शो दर्शकों की संख्या भी २० प्रतिशत अधिक होती है। इस कारण ही इस नई तकनीक में लोगों की रुचि को देखते हुए मल्टीप्लेक्स सिनेमा स्वामी अब त्रि-आयामी स्क्रीन्स पर बडा निवेश कर रहे हैं।


title: गाटफ्रीड लैबनिट्ज़

text: गाटफ्रीड विलहेल्म लाइबनिज (Gottfried Wilhelm von Leibniz / १ जुलाई १६४६ - १४ नवम्बर १७१६) जर्मनी के दार्शनिक, वैज्ञानिक, गणितज्ञ, राजनयिक, भौतिकविद्, इतिहासकार, राजनेता, विधिकार थे। उनका पूरा नाम 'गोतफ्रीत विल्हेल्म फोन लाइब्नित्स' ([ˈɡɔtfʁiːt ˈvɪlhɛlm fɔn ˈlaɪbnɪts]) था। गणित के इतिहास तथा दर्शन के इतिहास में उनका प्रमुख स्थान है।


title: गाटफ्रीड लैबनिट्ज़

text: लैबनीज का जन्म जर्मनी के लिपजिग नामक स्थान पर पहली जुलाई 1646 को हुआ था। उसके पिता मोरल फिलॉसफी के प्रोफेसर थे। सन् 1652 ई. में छ वर्ष की अवस्था में लाइबनिज को लिपजिग स्थित निकोलाई स्कूल में पढ़ने के लिये भेजा गया। परन्तु दुर्भाग्यवश उसी वर्ष उसके पिता की मृत्यु हो गयी। इसके कारण उसकी पढ़ाई में काफी व्यवधान आने लगा। वह कभी स्कूल जाता था तो कभी नहीं जा पाता था। अब वह प्राय स्वाध्याय द्वारा विद्या-अर्जन करने लगा। अपने पिता से उसने इतिहास संबंधी काफी जानकारी प्राप्त की थी। इसके कारण उसकी अभिरुचि इतिहास के अध्ययन में काफी बढ़ गयी थी। इसके अलावा विभिन्न भाषाओं को सीखने में उसकी काफी अभिरुचि थी। आठ वर्ष की अवस्था में उसने लैटिन भाषा सीख ली। बारह वर्ष की अवस्था में उसने ग्रीक भाषा सीख ली। लैटिन में उसने कवितायें भी लिखनी शुरू कर दीं।


title: गाटफ्रीड लैबनिट्ज़

text: 15 वर्ष की अवस्था में लाइबनिज ने लिपजिग विश्वविद्यालय में कानून के एक विद्यार्थी के रूप में प्रवेश पाया। इस विश्वविद्यालय में प्रथम दो वर्ष उसने जैकौब योमासियस के निर्देशन में दर्शनशास्त्र के गहन अध्ययन में व्यतीत किये। इसी दौरान उसे उन प्राचीन विचारकों के बारे में जानकारी प्राप्त हुई जिन्होंने विज्ञान तथा दर्शन के विकास में क्रान्ति लाने का काम किया। इन महान विचारकों में शामिल थे फ्रैंसिस बैकन, केप्लर, कैम्पानेला तथा गैलीलियो इत्यादि।


title: गाटफ्रीड लैबनिट्ज़

text: अब लाइबनिज की अभिरुचि गणित के अध्ययन की ओर मुड़ गयी। इस उद्देश्य से उसने जेना निवासी इरहार्ड वीगेल से सम्पर्क किया। वीगेल उस काल का एक महान गणितज्ञ माना जाता था। कुछ समय तक वीगेल के अधीन गणित का अध्ययन करने के बाद उसने अगले तीन वर्षों तक कानून का अध्ययन किया। उसके बाद उसने डॉक्टर ऑफ लॉ की डिग्री हेतु आवेदन पत्र जमा किया। परन्तु उम्र कम होने के कारण लिपजिग विश्वविद्यालय ने उसे इसकी अनुमति प्रदान नहीं की। अत उसने लिपजिग विश्वविद्यालय छोड़ दिया तथा अल्ट डौर्फ विश्वविद्यालय में डॉक्टर ऑफ लॉ की डिग्री हेतु आवेदन जमा किया। यहाँ उसका आवेदन स्वीकार कर लिया गया तथा सन् 1666 ई. के नवम्बर में उसे डॉक्टर ऑफ लॉ की डिग्री प्रदान की गयी।


title: गाटफ्रीड लैबनिट्ज़

text: हालाँकि लाइबनिज मूलत कानून का विद्यार्थी रह चुका था परन्तु उसकी अभिरुचि विज्ञान के विभिन्न विषयों (विशेषकर गणित) में काफी अधिक थी। सन् 1669 ई. में उसने जैकौब थोमासियस को एक पत्र लिखा जिसमें बताया कि अरस्तू द्वारा प्रतिपादित भौतिकी के सिद्धांत प्राकृतिक क्रियाकलापों की व्यवस्था संतोजाजनक ढंग से करते हैं। परन्तु इन सिद्धांतों में अभी संशोधन की आवश्यकता है। सन् 1671 ई. में लाइबनिज ने `हाइपोथेसिस फिजिका नौवा' नामक शीर्षक से अपना एक शोधपत्र प्रकाशित किया जिसमें उसने विचार व्यक्त किया कि सभी खगोलीय क्रियाकलापों में ईथर की महत्वपूर्ण भूमिका होती है।


title: गाटफ्रीड लैबनिट्ज़

text: सन् 1671 में ही वह अपने शोधों के सिलसिले में पेरिस जाकर एंटोइन आर्नौल्ड, निकोलस मैलेब्रांके तथा क्रिश्चियन हॉयजन जैसे प्रमुख वैज्ञानिकों से मिला। उसने गणित, यंत्र शास्त्र, ऑप्टिक्स, हाइड्रोस्टैटिक्स, न्युमैटिक्स तथा नौटिकल साइंस जैसे विषयों से संबंधित अनेक शोध पत्र प्रकाशित किये। इन शोधों में सबसे प्रमुख था `'कैलकुलेटिंग मशीन' का आविष्कार। इस यंत्र के द्वारा अनेक प्रकार की गणनायें की जा सकती थीं। इस मशीन को लाइबनिज ने पेरिस में `एकेडमी डेस साइंसेज' तथा लन्दन की `'रॉयल सोसायटी' के समक्ष प्रस्तुत किया। इसके फलस्वरूप लाइबनिज को सन् 1673 में रॉयल सोसायटी का सदस्य मनोनीत किया गया। इसी प्रकार सन् 1700 में उसे `एकेडमी प्रेस साइंसेज' का विदेशी सदस्य भी नियुक्त किया गया।


title: गाटफ्रीड लैबनिट्ज़

text: लाइबनिज वैज्ञानिक शोध के प्रति स्वयं तो पूरी तरह समर्पित था ही, उसने अन्य लोगों को भी इसके लिए प्रेरित किया। इसी उद्देश्य को ध्यान में रख कर उसने 11 जुलाई 1700 ई. को 'बर्लिन एकेडमी' की स्थापना की। इस एकेडमी का वह प्रथम अध्यक्ष चुना गया। इस एकेडमी का कार्यकलाप तथा इसके सदस्यों की संख्या दिन दूनी-रात चौगुनी बढ़ती गयी।


title: गाटफ्रीड लैबनिट्ज़

text: गणित के क्षेत्र में लाइबनिज द्वारा किये गये शोध काफी महत्वपूर्ण रहे हैं। उसने कैलकुलस के विकास में महत्वपूर्ण योगदान दिया। हालांकि कैलकुलस की शुरुआत काफी पहले ही यूनानी गणितज्ञों द्वारा वृत्त के क्षेत्रफल तथा बेलन, शंकु एवं गोलों के आयतन की गणना हेतु की जा चुकी थी, परन्तु वह कैलकुलस बिल्कुल प्रारम्भिक स्तर का था। लाइबनिज द्वारा कैलकुलस के विकास की दिशा में जो शोध किये गये वे मील के पत्थर साबित हुए। उसने अवकलन (डिफरेंशियशन) तथा समाकलन (इंटेग्रेशन) संबंधी जो संकेत शुरु किये उनका उपयोग आज तक किया जा रहा है।


title: गाटफ्रीड लैबनिट्ज़

text: सिर्फ विज्ञान के क्षेत्र में ही नहीं, अपितु अध्यात्म तथा दर्शन के क्षेत्र में भी लाइबनिज का योगदान काफी महत्वपूर्ण था। इस दिशा में उसके द्वारा अधिकांश कार्य सन् 1685 से सन् 1716 ई. के बीच किये गये। उसने दर्शन संबंधी अपने सिद्धांतों के लेखन का कार्य सन् 1686 ई. में ही पूरा कर लिया था जब उसने 'डिस्कोर्स मेटाफिजिक' नामक पांडुलिपि का लेखन कार्य पूरा किया। परन्तु दुर्भाग्यवश उसके द्वारा लिखित इस पांडुलिपि का प्रकाशन उसकी मृत्यु के लगभग 130 वर्षों के बाद सन् 1846 में किया जा सका। उसके जीवन काल में उसकी सिर्फ एक ही कृति प्रकाशित हो पायी थी जिसका नाम था 'एस्सेज डि थियोडिसी सुरला बोंटे डि डिउला लिबर्टी डि एल हिम्मे'। यह पुस्तक सन् 1710 ई. में दो खंडों में प्रकाशित हुई थी। हालांकि लाइबनिज द्वारा लिखित पुस्तकें अधिक प्रकाशित नहीं हुईं, परन्तु उसके द्वारा लिखे गये शोध पत्र समय-समय पर कई प्रमुख पत्रिकाओं में प्रकाशित होते रहे। जिन पत्रिकाओं में उसके शेध पत्र प्राय प्रकाशित होते थे, उनमें प्रमुख थीं- लिपजिग से प्रकाशित होने वाला 'ऐक्टा इरुडिटोरम' तथा पेरिस से प्रकाशित होने वाला 'जर्नल डि सावन्त्स'। इन प्रमुख पत्रिकाओं में प्रकाशित उसके शोध पत्रों ने उसे वैज्ञानिक जगत में काफी अच्छी ख्याति दिलायी।


title: गाटफ्रीड लैबनिट्ज़

text: लाइबनिज ने अपने समकालीन दार्शनिकों तथा वैज्ञानिकों को जो पत्र लिखे थे वे भी शोध स्तर के थे। उदाहरणार्थ उसने सैम्युएल क्लार्क को जो पत्र लिखे थे उनमें ईश्वर, आत्मा, काल एवं स्थान इत्यादि के संबंध में प्रतिपादित उसके सिद्धांतों की विस्तृत चर्चा की गयी थी। इन पत्रों में उसके द्वारा जो विचार व्यक्त किये गये थे वे सब के सब उच्च स्तर के दर्शन से संबंधित मालूम पड़ते हैं।


title: गाटफ्रीड लैबनिट्ज़

text: लाइबनिज की अधिकांश कृतियाँ उसके निधन के बाद ही प्रकाशित की जा सकीं। उदाहरणार्थ सन् 1765 ई. में लिपजिग से 'बाउविओक्स एस्से सुर एल इंटेडमेंट ह्युमेन' नामक पुस्तक प्रकाशित हुई। सन् 1718 में 'प्रिंसिपेस डिला नेचर एट डेला ग्रेस फौंड्स इन राइसन' नामक ग्रंथ प्रकाशित किया गया।


title: गाटफ्रीड लैबनिट्ज़

text: लाइबनिज के जीवन का अन्तिम कुछ समय बहुत ही दयनीय एवं दुखद स्थिति में गुजरा। सन् 1692 से 1716 ई. तक वह प्रायः रोगग्रस्त ही रहा। अन्त काल में उसकी सुध लेने वाला या सेवा-सुश्रुषा करने वाला कोई नहीं था। अन्त में उसकी मृत्यु 14 नवम्बर सन् 1716 ई. को हैनोवर नामक स्थान पर हो गयी। उसके अन्तिम संस्कार में बहुत ही कम लोग शामिल हुए थे। मृत्यु के समय उसकी अवस्था 70 वर्ष थी।


title: प्रमुख मीमांसक आचार्य

text: प्राचीन भारतहिमवत् खण्ड (वर्तमान नेपाल) के एक महान ऋषि थे। वे पूर्व मीमांसा के प्रवर्तक थे। उनका जन्म वर्तमान जैमिनि नगर पालिका वार्ड नं १, नेपालमे हुआ था, आज भी वहाँ उनका तपस्थल का एक गुफा, और एक पत्थर की शङ्ख मौजूद है । काली गण्डकी नदी और थेउले खोला नामक हिमालय से बर्फ का पानी बहनेवाली पवित्र दो नदी की संगम स्थली की ये जैमिनि महिर्षि की तपस्थान सुन्दर, मनोमोहक धार्मिकस्थल होने के साथ साथ पर्यटकीय स्थल के रूपमे प्रख्यात है[तैत्तिरीयब्राह्मण|तैत्तिरीय ब्राह्मण]], शतपथ ब्राह्मण आदि गंथ तथा श्रौत सूत्रों की समीक्षा से विदित होता है कि वैदिक वाक्यों में प्रतीयमान विरोध का परिहार करने के लिये ऋषि-महर्षियों ने जो छानबीज की वही विचारधारा मीमांसा के रूप में परिणत हुई। मीमांसा कर्मकांड विषयक वाक्यों के विरोध का परिहार करती है। इस पर जिन प्रमुख आचार्यो ने टीकाओं या भाष्यों की रचना की, उनकी अनुक्रमणिका यह है-


title: प्रमुख मीमांसक आचार्य

text: मीमांसा संप्रदाय तथा मीमांसा दर्शन का सूत्र के रूप में संकलन भगवान् जैमिनि ने किया है। इसके संबंध में दो बातें है----


title: प्रमुख मीमांसक आचार्य

text: इस वार्तिक की व्याख्या में मीमांसा दर्शन का इतिहास बहुत रोचक है। इस इतिहास को हम तीन भागों में विभाजित करते हैं।


title: प्रमुख मीमांसक आचार्य

text: जिन आचार्यो के नाम का उल्लेख जैमिनि ने अपने सूत्रों में किया है उनके ग्रंथ नहीं मिलते। संक्षेप में उनके नामों की सूची यह है-


title: प्रमुख मीमांसक आचार्य

text: जिन प्राचीन आचार्यो के नाम द्वादशलक्षणी में उपलब्ध होते हैं, वे सब एक समय के थे या भिन्न-भिन्न समय के थे और एक स्थान के थे या भिन्न भिन्न स्थानों के, यह नहीं कहा जा सकता। क्या उनके ग्रंथों को देखकर जैमिनि ने सभी पक्षों का संग्रह किया है, यह भी स्पष्ट नहीं है।


title: प्रमुख मीमांसक आचार्य

text: द्वादशलक्षणात्मक मीमांसा दर्शन के कर्ता जैमिनि मुनि हैं। जैमिनि के सम्बन्ध में भिन्न-भिन्न मत हैं। लेकिन जैमिनि सूत्रों में ऐसे सूत्र है जो पाणिनीय व्याकरण से सिद्ध नहीं होते। जैसे 'द्यावोस्तथेति', 'गव्यस्य च तदादिषु' इत्यादि, इससे ये पाणिनि से प्राचीन हैं यह अनुमान करने का अवसर है। इस विषय में जो सूत्र उपलब्ध होते हैं वे जैमिनि के हैं, यह निश्चय है। लेकिन पाश्चात्य संस्कृतविद् इस विषय में विप्रतिपन्न हैं, जैमिनि तथा बादरायण का गुरुशिष्यभाव प्रसिद्ध है। इस लिए प्रामाणिक आचार्य होने के कारण अपने-अपने ग्रन्थों में जैमिनि अपने गुरु बादरायण का नाम लेते हैं और बादरायण अपने शिष्य का नाम लेते हैं।


title: प्रमुख मीमांसक आचार्य

text: पाणिनि क्रमादिगण में मीमांसा शब्द का पाठ करते है। इसलिए उनसे प्राचीन हो सकते हैं। जैमिनि तथा आश्वलायन, शौनक आदि का मीमांसा का परिज्ञान उनके सूत्रों से स्पष्ट मालूम होता है। बृहद्देवता में बहुत से श्लोक हैं जो जैमिनि की याद दिलाते हैं, इसलिए जैमिनि का समय ई0 पू0 400 प्रतीत होता है। प्रसिद्ध इतिहासविद् युधिष्ठिर मीमांसक पाणिनि का समय विक्रमपूर्व २९०० वर्ष और जैमिनि का समय विक्रमपूर्व ३००० मानते हैं।


title: प्रमुख मीमांसक आचार्य

text: उपवर्ष---इन्होंने मीमांसा के सूत्रों के ऊपर एक वृत्ति लिखी है। मीमांसा भाष्यकार शबर स्वामी ने अपने भाष्य में कई स्थानों में वृत्तिकार पद से इनका निर्देश किया है।


title: प्रमुख मीमांसक आचार्य

text: शंकराचार्य भी देवताधिकरण में उपवर्ष का नाम लेते हैं। 'वर्णा एव तु शब्दः' इति भगवान् उपवर्षः। भगवता उपवर्षेण प्रथमे तन्त्रे आत्मास्तित्वाभिधानप्रसक्तौ शारीरके वक्ष्याम इत्युद्धार; कृत इति'। इससे मालूम होता है कि सम्पूर्ण मीमांसा (पूर्वमीमांसा १-१६ अध्याय तथा उत्तरमीमांसा १७-२० अध्याय अर्थात् १-२० अध्याय) के ऊपर वृत्ति रही है। इन उद्धरण के सिवा इनका ग्रन्थ नहीं मिलता। समय अनुमानत: ई0 पू0 300-100 हो सकता है।


title: प्रमुख मीमांसक आचार्य

text: आपकी कृतकोटि नामक एक वृति थी जिसका विशिष्टाद्वैत संप्रदाय के प्रवर्तक रामानुजाचार्य ने अपने भाष्य की प्रामाणिकता के लिये उद्धरण दिया है। इस विषय का निर्देश 'प्रपंचहृदय' नामक ग्रंथ में हुआ है। इनके बाद मीमांसासूत्रवृत्तिकार व्याख्याता देव स्वामी और भवदास ऐसे दो प्रपंच हृदय से मालूम होते हैं, लेकिन इनका कौन सा ग्रंथ था, यह कहना कठिन है। कुमारिल भट्ट ने अपने ग्रंथ में भवदास का नाम तीन चार बार खंडन करने के लिये लिया है।


title: प्रमुख मीमांसक आचार्य

text: मीमांसा सूत्र पर शबर स्वामी का भाष्य आज भी उपलब्ध है। इसमें चौबीस हजार ग्रंथ (श्लोक) हैं। इन्होंने संकर्षण कांड के ऊपर भाष्य किया है, परंतु वह नहीं मिलता, लेकिन 'संकर्षकाँडे वक्ष्यते' ऐसा उल्लेख मिलता है। पूना से प्रकाशित न्यायमाला की भूमिका में हर्षवर्धन कृत लिंगानुशासन का शबर स्वामी ने सर्ववर्ण नामक व्याख्यान किया है। हिरण्यकेशीय गृह्य पर भी आपका भाष्य है।


title: प्रमुख मीमांसक आचार्य

text: संकर्षकांड चंद्रिका में जिस भाष्यकार का निर्देश मिलता है। उनका नाम देवस्वामी है। आप काश्मीर के निवासी तथा दीपस्वामी के पुत्र थे। आप मैत्रायणी शाखा के अध्येता थे।


title: प्रमुख मीमांसक आचार्य

text: आपने प्रत्येक अधिकरण के विषय वाक्य तैत्तिरीय, ऐतरेय, शतपथ ब्राह्मण वाक्य रहते हुए मैत्रायणी शाखा को लेकर ही विचार किया है। आप श्रुतिविरुद्ध स्मृतियों को प्रमाण नहीं मानते थे। आपका कथन है कि जो दृष्टार्थक स्मृति वचन हैं उनकी मूल श्रुति यदि नहीं मिलती तो उसकी कल्पना नहीं करनी चाहिए। रामकृष्ण भांडारकर तथा पी0 वी0 काणे आदि विद्वानों का कहना है कि आप पतंजलि के बाद के हैं। शबर स्वामी ने दशमाध्याय अष्टम पाद के पहले अधिकरण में महाभाषाधिकार के संबंध में 'सद्वादी पाणिनि: असद्वादी कात्यायन:' कहा है। यदि पतंजलि प्राचीन होते तो उनकी भी अवश्य खबर लेते, परंतु उन्होंने ऐसा नहीं किया। इसलिऐ पतंजलि से शबर स्वामी प्राचीन है। इतना ही नहीं; 'अथातो धर्म जिज्ञासा' इस सूत्र में धर्माय जिज्ञासा धर्मजिज्ञासा करके चतुर्थी तत्पुरुष समास बतलाता है 'अश्वघोषादीनां असंख्यानम्' इस कात्यायन महावार्तिक से। इस वार्तिक का पतंजलि ने खंडन किया। मीमांसा दर्शन में 'अथातो धर्म जिज्ञासा' इत्यादि स्थल में कुमारिल भट्ट तथा 'अथातो ब्रह्मजिज्ञासा' में शकंराचार्य ने महाभाष्याकार के पक्ष को लेकर कर्मणि षष्ठी समास माना है। इसलिये यह महभाष्यकार से प्राचीन अवश्य है। शाबर भाष्य और पातंजल भाष्य इन दोनों का तुलनात्मक अध्ययन करने पर स्पष्ट मालूम होता है कि पातंजल भाष्य मेें शाबर भाष्य का शब्दत:, अर्थत: अनुकरण किया गया है। इनको शंकराचार्य ने 'आगमतात्पर्यविद्' इस शब्द से निर्देश किया है।


title: प्रमुख मीमांसक आचार्य

text: शबर स्वामी के बाद मीमांसा दर्शन में कुमारिल भट्ट का स्थान है। ये मीमांसादर्शन में युगप्रवर्तक आचार्य माने जाते हैं। शाबर भाष्य तक मीमांसा दर्शन का रूप स्पष्ट नहीं था। इन्होंने मीमांसा को दर्शनों मेंश् स्थान देने का सर्वप्रथम प्रयास किया जो अत्यंत स्तुत्य है।


title: प्रमुख मीमांसक आचार्य

text: बौद्धों का सामना करने का इन्हीं को प्रथम अवसर मिला। इनसे खंडित बौद्ध दर्शन का बाद में और लोगों ने भी खंडन किया। इनमें यह विशेषता है कि बौद्ध दर्शन को यथावत् समझने लिये ये बौद्धभिक्षु का स्वरूप धारण कर दक्षिण से बिहार में नालंदा आये थे। इन्होेंने बौर्द्ध दर्शन का यथावत् अध्ययन कर बौद्ध सिद्धांतों का खंडन किया। यह इनके वार्तिक से स्पष्ट है। डॉ॰ तारानाथ ने तिब्बतवासी धर्मकीर्ति की प्रशंसा करते हुए लिखा है-कुमारिल भट्ट संपन्न गृहस्थ थे। इनके यहाँ पॉँच सौ हल चलते थे। उनके यहाँ धर्मकीर्ति नौकर था जो उनकी बड़ी सेवा करता था। उसकी सेवा से प्रसन्न होकर उन्होंने उसे शास्त्रश्रवण करने की अनुमति दे दी। इन्हीं से शास्त्र पढ़कर वह महान् विद्वान बन गया उसने शास्त्रार्थ में कुमारिल भट्ट की वृद्धावस्था और धर्मकीर्ति की युवावस्था थी, अर्थात् वे समकालिक थे। वेदशास्त्र को नास्तिकों से बचाना कुमारिल भट्ट का जीवन लक्ष्य था। सारा जीवन इन्होंने इसी कार्य में लगाया।


title: प्रमुख मीमांसक आचार्य

text: कुमारिल भट्ट ने शाबरभाष्य पद दो टीकाएँ लिखी थीं जिसका उल्लेख माधव सरस्वती ने 'सर्वदर्शन कौमुदी' में किया है। वे टीकाएँ आजकल नहीं मिलती हैं। इसका आभास श्लोकवार्तिक आदि से मिलता है।


title: प्रमुख मीमांसक आचार्य

text: अब जो वार्तिक मिलता है वह तीन विभागों में विभक्त है-श्लोकवार्तिक, तंत्रवार्तिक और टुप्टीका। श्लोकवार्तिक प्रथम पाद का, प्रथमाध्याय द्वितीयपादश् से तृतीयाध्याय पर्यंत तंत्रवार्तिक, तथा चतुर्थाध्याय से बारह अध्याय तक टुप्टीका है।


title: प्रमुख मीमांसक आचार्य

text: ये संभवत: दाक्षिणात्य थे। इसमें प्रमाण शिष्टाचार प्रामाणयधिकरण में तथा पिकनेमाधिकरण में दाक्षिणात्यों की दक्षिणी (तमिल) भाषा के शब्दों का निर्देश किया है जैसे-वयर (उदरम्), शोर (भात), पांबु (सर्प) इत्यादि। इसके लिये और भी कोई प्रमाण वार्तिक में उपलब्ध होते हैं। इनका समय 620-700ई के लगभग है।


title: प्रमुख मीमांसक आचार्य

text: मीमांसादर्शन में सूत्र के बाद उपलब्ध ग्रंथों में सबसे प्राचीन शाबर भाष्य है जिस पर कुमारिल भट्ट की वार्तिक नाम से प्रसिद्ध व्याख्या है। परन्तु भाष्य का उल्लेख करके भी कहीं-कहीं व्याख्यान किए जाने के कारण कुमारिल की व्याख्या प्रभाकर मिश्र को अच्छी नहीं लगी। इसलिये वेद-वाक्यार्थ-निर्णय में उस व्याख्यान को अनुपयुक्त समझक प्रभाकर मिश्र ने शाबर भाष्य के ऊपर शब्द सामर्थ्य एवं अर्थ सामर्थ्य को लेकर क्रमशः 'विवरण' एवं 'निबन्धन' इस प्रकार दो टीकाएँ की हैं। इन्होंने भाष्य के आधार पर ही सब कुछ कहा है। स्वतंत्रतापूर्वक कुछ नहीं कहा। इनमें पहली व्याख्या अनुपलब्ध है, जो लघ्वी नाम से प्रसिद्ध है। दूसरी जो बृहती नाम से प्रसिद्ध है, पञ्चमाध्याय तथा षष्ठाध्याय का कुछ अंश संस्कृत यूनिवर्सिटी, मद्रास से प्रकाशित हो चुकी है। प्रभाकर, कुमारिल भट्ट के शिष्य नहीं, बल्कि एक दूसरे प्राचीन स्वतंत्र प्रस्थान के उपासक हैं। आपकी जन्मभूमि मिथिला थी तथा आप दिवाकर मिश्र के पुत्र थे। दिवाकर मिश्र दक्षिण कोशलेन्द्र के अमात्य थे। प्रभाकर मिश्र ही वेद प्रामाण्य-संरक्षण के श्रेयोभाजन हैं। शालिकनाथ मिश्र का गुरु होने से आपका मत गुरुमत के नाम से प्रसिद्ध हुआ। (समय 650-720 ई0)


title: प्रमुख मीमांसक आचार्य

text: मंडन मिश्र मैथिल ब्राह्मण थे। संपूर्ण मीमांसा दर्शन का अध्ययन अपनी गृहस्थावस्था में आपने कुमारिल भट्ट से किया। उसी अवस्था में आपने विधिविवेक, भावनाविवेक, विभ्रमविवेक, ब्रह्मसिद्धि, वेदांत में, मीमांसानुक्रमणिका, स्फोटसिद्धि व्याकरण में, आदि ग्रंथों का निर्माण किया।


title: प्रमुख मीमांसक आचार्य

text: यह कहा जाता है कि आचार्य शंकर से शास्त्रार्थ में पराजित होने पर संन्यास लेने के बाद ये सुरेश्वराचार्य के नाम से प्रसिद्ध हुए। आधुनिक भारतीय एवं पाश्चात्य विद्वानों के मत से मंडन एवं सुरेश्वर दो व्यक्ति माने जाते हैं। भारत के कितने ही विद्वानों के मत में दोनों एक ही व्यक्ति थे। लेकिन, किसी भी प्रामाणिक प्राचीन स्रोत से इन दोनों महानुभावों का एकत्व प्रमाणित नहीं होता।


title: प्रमुख मीमांसक आचार्य

text: मंडन मिश्र के ग्रंथों की प्रवृत्ति प्रभाकर मिश्र के सिद्धांतों के खंडन के लिये है। 'कार्य विध्यर्थ:' (वेद कार्यपरक होता है, सिद्धार्थ-परक नहीं) प्रभाकर के इस मत के खंडन के लिये ही विधिविवेक की रचना हुई। 'इष्ट साधनत्वं विध्यर्थ' इसका समर्थन 'विधिविवेक' ने किया। अख्यातिवाद (सब ज्ञान यथार्थ ही होता है, अययार्थ नहीं) का खंडन करके अन्यथाख्यातिवाद का प्रतिपादन किया गया है।


title: प्रमुख मीमांसक आचार्य

text: ये प्रभाकर मिश्र के शिष्य थे। न्यायाचार्य उदयन 'स्तुति कुसुमांजलि' में 'गौड मीमांसक' शब्दों से आपका निर्वेश करते हैं। ये गौड़ देश के निवासी थे। प्रभाकर मत के समर्थन का मुख्य यश आपको है। विवरण पर 'दीप शिखा', निबंधन पर 'ऋजु विमला', दोनों टीकाएँ आपने लिखीं। यदि आपके ये टीका ग्रंथ न होते तो प्रभाकर सिद्धांतों का समझना सरल न होता। पहली पंचिका उपलब्ध नहीं। दूसरी म्रदास यूनिवर्सिटी से कई भागों में प्रकाशित है। 'प्रकरण पंचिका' आपका स्वतंत्र तीसरा ग्रंथ है। बड़ी बड़ी युक्तियों में इसमें प्रभाकर मत का समर्थन किया गया है। इसका द्वितीय संस्करण 'हिदू विश्वविद्यलाय' काशी से प्रकाशित है। शाबर भाष्य प्रथमाध्याय प्रथम पाद (तर्क पाद) का भाष्य परिशिष्ठ नामक टीकाग्रंथ आपकी चौथी कृति है। यह भी मद्रास से प्रकाशित है। जिन युक्तियों द्वारा मंडन मिश्र ने प्रभाकर सिद्धांतों का खंडन किया, कर्कश शब्दों में उन युक्तियों का खंडन कर आपने प्रभाकर सिद्धांतों का समर्थन किया है। आपका समय 690-760 ई0 के आसपास माना जा सकता है।


title: प्रमुख मीमांसक आचार्य

text: वाचस्पति मिश्र मैथिल ब्राह्मण भट्ट कुमारिल तथा मंडन मिश्र के पक्ष समर्थक थे। ये माहिष्मती के निवासी थे। वहाँ आज भगवती उग्रतारा के नाम से एक देवी का मंदिर है जहाँ मंडनमिश्रादि उच्च कोटि के विद्वान रहा करते थे। इन्होंने अपना समय न्याय सूची ग्रंथ में स्वयं बताया है-


title: प्रमुख मीमांसक आचार्य

text: यहाँ वि0 स0 898 समझना चाहिए। ई0 841 में न्यायसूची ग्रंथ बना है। नृग चक्रवर्ती के तत्वाधान में भामती ग्रंथ बना, ऐसा इन्होंने लिखा है। शांर्गर्धर पद्धति में विशिष्ट राजाओं के वर्णन के प्रसंग में नृग महाराज पाषाण यज्ञयूप प्रशस्ति के नाम से दो पद्य उद्धृत है। शांर्गधर 'वीर हम्मीर' राजा के सभापंडित श्री दामोदर का पुत्र था। इससे भी वाचस्पति मिश्र का उपर्युक्त समय ही निर्धारित होता है। इनकी पत्नी का नाम 'भामती' था।


title: प्रमुख मीमांसक आचार्य

text: तत्त्वविंदु में आन्विताभिधान का खंडन करके भाट्ट संमत अभिहितान्वयवाद का आपने समर्थन किया है। 'न्यायकणिका' में अन्याय आस्तिक, नास्तिक मतों का खंडन करते हुए शालिकानाथ समर्थित प्रभाकर सिद्धांतों का मुख्य रूप से खंडन किया है। बौद्धचार्य धर्मोत्तर आदि का भी खंडन उसी प्रकार किया है जैसा शालिकानाथ का। इनकी 'भामती' वेदांत टीका प्रसिद्ध है। इनका समय 800-900 ई0 के आस-पास समझना चाहिए।


title: प्रमुख मीमांसक आचार्य

text: मैथिल थे। श्लोक वार्तिक के ऊपर 'काशिका' व्याख्या प्रसिद्ध है। आपने किसी न किसी प्रसंग से प्रभाकर सिद्धांतों को लाकर उनका खंडन करना अपना सिद्धांत बनाकर ही काशिका लिखी। प्रभाकर मिश्र तथा तदनुयायियों के भाष्य व्याख्यानों को अयुक्त बतलाकर भट्टोक्त अर्थ को भाष्यारूढ़ करके समर्थित करना इनका ध्येय रहा। यह काशिका अनंतशयन संस्कृत ग्रंथमाला में तीन भागों में प्रकाशित है। इससे अनुमान किया जा सकता है कि इन्होंने आगे भी तंत्रवार्तिक का व्याख्यान किया होगा जो अनुपलब्ध है। इनका समय लगभग 1000-1100 ई0 माना जा सकता है।


title: प्रमुख मीमांसक आचार्य

text: मिश्र मैथिल थे। इनके पिता का नाम यज्ञात्मन्। अपने पिता से ही संपूर्ण शास्त्रों का इन्होंने अध्ययन किया। इसका इन्होंने स्वयं ही 'पितुरेव श्रतुं प्राप्य श्रीमद्यज्ञात्मसूनुना'---शब्दों द्वारा न्याय रत्नमाला में उल्लेख किया है। मीमांसा दर्शन में भाष्य एवं वार्तिक के बाद आधिकरण प्रस्थान के वर्णन का श्रेय इन्हीं को है। इसकी विशेषता यह है-प्रायश: उन अधिकरणों में एक श्लोक विषय, संशय, पूर्व पक्ष; दूसरे से सिद्धांत पक्ष का संग्रह से वर्णन करना। 'श्लोकों से संग्रह करना' इसके मार्गदर्शी यही थे, यह कोई अत्युक्ति नहीं होगी। इन्होंने तर्कपषाद में मीमांसक सम्मत प्रमाण प्रमेयों का वर्णन करते हुए न्याय, वैशेषिक, सांख्य, वेदांती, बौद्ध आदि मत का भी पूर्व पक्ष में उपन्यास करके उनका खंडन किया है। इससे मालूम होता है कि इनकी आस्तिक नास्तिक सभी दर्शनों में अप्रतिहत गति रही है। इतना होते हुए भी ये भाट्ट सिद्धांतों के समर्थन तथा प्राभाकर सिद्धांतों के खंडन को कटिबद्ध थे।


title: प्रमुख मीमांसक आचार्य

text: पहला प्रकरण ग्रंथ है? इसमें भाट्टश् मत के अनुसार मीमांस शास्त्र के समर्थनानुरूप मीमांसा दर्शन सूत्र के बारह अध्यायों का समर्थन है। इसमें शालिकनाथ की प्रकरण पंचिका का पूरा पूरा खंडन है। दूसरा ग्रंथ कुमारिल भट्ट की दुप्टीका वार्तिका की व्याख्या के रूप में है। यह चतुर्थ अध्याय से बारहवें अध्याय पर्यत है। इसका संपादन म0 म0 डॉ॰ गंगानाथ झा महोदय ने किया है। शास्त्रदीपिका द्वादशाध्यायी रूप पूर्वमीमांसा दर्शन का अधिकरण रूप से निरूपण करने वाला एक मात्र प्रथम ग्रंथ है। इसके पश्चात् जितने अधिकरण ग्रंथ प्रणीत हुए उनका आधार यही है। इसमें भाट्ट एवं प्राभाकर सिद्धांतों के प्रभेद स्थलों में प्राभाकर सिद्धांतों के खंडनपूर्वक भाट्ट मतों का प्रतिस्थापन है। चौथा ग्रंथ न्याय रत्नाकर कुमारिल भट्ट के श्लोकवार्तिका की व्याख्या है। यह संपूर्ण चौखंभा, वाराणसी से प्रकाशित है। इनका समय है 1050-1120 ई0 के लगभग।


title: प्रमुख मीमांसक आचार्य

text: आप कुमारिल भट्ट के अनुयायी हैं। परितोष मिश्र ने अजिता नाम की एक टीका कुमारिल भट्ट के तंत्रवार्तिक के ऊपर लिखी है। अत्यंत क्लिष्ट होने के कारण इस टीका का ही समझना कठिन हो गया, फिर वार्तिक के समझने का विचार ही कैसे होता ? इसलिये तंत्रवार्तिक के अभिप्राय को स्पष्ट करने के लिये भवदेव भट्ट ने 'तौता तितमततिलक' नाम से एक टीका लिखी जो तंत्रवार्तिक के आशय को स्पष्ट करती है। सरस्वती भवन ग्रंथमाला, बनारस से प्रकाशित है। इनका समय 1100 ई0 के आसपास प्रतीत होता है।


title: प्रमुख मीमांसक आचार्य

text: आप 'प्रभाकर मिश्र' के अनुयायी तथा समर्थक थे। प्रभाकर प्रस्थान में शालिकनाथ मिश्र के बाद दूसरा स्थान इन्हीं का है। आपने शालिकनाथ की बृहती, पंचिक्रा आदि को आधार मानकर बारह अध्याय के ऊपर 'नयविवेक' नाम से एक टीका लिखी है।


title: प्रमुख मीमांसक आचार्य

text: इस पर रंतिदेव का नयरत्न, वरदराज की दीपिका इत्यादि कई टीकाएँ प्रसिद्ध हैं। इनका समय अनुमानत: 1100-1200 ई0 है।


title: प्रमुख मीमांसक आचार्य

text: आप कर्णाटक देश के निवासी आंध्र ब्राह्मण थे। आपके पिता का नाम मायण था। आप हंपी विजयनगर के अधिपति महाराज बुक्क के प्रधानामात्य तथा कुलगुरु थे। महाराज बुक्क के आज्ञानुसार आपके तत्वावधान में तत्तद्विषय विशेषज्ञ विद्वानों की सहायता से चतुर्वेद संहिताओं, ब्राह्मण ग्रंथों, आरणयक तथा उपनिषद् भागों के भाष्य तैयार किए गए। यदि माधव के वेद भाष्य नहीं होते, तो आज वेदार्थ बोध कठिन होता। मीमांसा शास्त्र रूपी समुद्र में प्रवेश करने के लिए आपने लगभग दो हजार श्लोकों में जैमिनीय न्यायमाला (अधिकरणमाला) की रचना की। बिस्तर नाम से उसका व्याख्यान भी किया। संन्यास लेने के बाद जगद्गुरू आचार्य शंकर के श्रृंगेरी पीठ में पंचदशी, जीवन्मुक्ति विवेक, अपरोक्षानुभव, बृहदारण्यक वार्तिकसार इत्यादि ग्रंथ बनाए। आपका समय 1297-1386 ई0 है।


title: प्रमुख मीमांसक आचार्य

text: महाराष्ट्र ब्राह्मण थे। कुमारिल भट्ट के तंत्र वार्तिक पर 'न्यायसुधा' व्याख्या आपने लिखी है। आपका समय लगभग 1200 ई0 है।


title: प्रमुख मीमांसक आचार्य

text: देवोपनाम कुलोत्पन्न महाराष्ट्र ब्राह्मण थे। आपदेव ने न्याय प्रकाश में पूर्व षट्क के प्रतिपाद्य विषयों (उत्पत्ति, विनियोग, प्रयोग, अधिकार, प्रमाण, शेषत्वादि) का संगति के साथ अच्छे ढंग से प्रतिपादन किया है। इसके ऊपर इनके पुत्र अनंतदेव ने भाट्टाऽलंकार नाम से विशद व्याख्या लिखी है। 'दीपिका' नाम की एक वेदांतसार पर व्याख्या भी आपने लिखी है। शास्त्रदीपिका को आधार मानकर ही न्यायप्रकाश में विषय प्रतिपादन किया गया है। इसमें 'न्यायसुधा' का खंडन किया गया है। आपका समय अनुमानत: 1500-1600 ई0 है।


title: प्रमुख मीमांसक आचार्य

text: अप्पय दीक्षित (1580 - 1593 ई0) वेदांत दर्शन के विद्वान्। इनके पौत्र नीलकंट दीक्षित के अनुसार ये 72 वर्ष जीवित रहे थे। 1626 में शैवों और वैष्णवों का झगड़ा निपटाने ये पांड्य देश गए बताए जाते हैं। सुप्रसिद्ध वैयाकरण भट्टोजि दीक्षित इनके शिष्य थे। इनके करीब 400 ग्रंथों का उल्लेख मिलता है। शंकरानुसारी अद्वैत वेदांत का प्रतिपादन करने के अलावा इन्होंने ब्रह्मसूत्र के शैव भाष्य पर भी शिव की मणिदीपिका नामक शैव संप्रदायानूसारी टीका लिखी। अद्वैतवादी होते हुए भी शैवमत की ओर इनका विशेष झुकाव था।


title: प्रमुख मीमांसक आचार्य

text: आप तमिलनाडु कांची मंडल के अतंर्गत आडयपलम् ग्राम के निवासी थे। इनके पिता का नाम रंगराजाध्वरि था। माता का नाम तोतांबा था। इनको मूर्तिमती मीमांसा कहना अतिशयोक्ति नहीं है। मीमांसा न्याय संचार में आप अत्यंत कुशल हैं। वेदांत कल्पतरु-परिमल, शिवार्कमणि-दीपिका, वाद-नक्षत्रमाला तथा विधि रसायन ग्रंथों के परिश्रमपूर्वक परिशीलन करने वालों को यह स्पष्ट है। विधिरसायन में अपूर्व, नियम, परिसंख्या विधियों के वार्तिकोक्त लक्षण तथा उदाहरणों का आक्षिप्त कर आक्षेप ब्याज से द्वादशाध्यायी (12 अध्यायों) के विषयों का पूर्वोत्तर पक्षों के रूप में प्रतिपादन किया है। आचार्य खंडदेव 'मीमांसक मूर्धन्य' पद से आपको संबोधित करता है। बयालीस श्लोकों से वार्तिकोक्त लक्षणों का आक्षेप तथा दो श्लोकों द्वारा उनका समाधान किया गया है। मूल का नाम विधिरसायन एवं गद्यात्मक व्याख्या का नाम सुखोपयोजिनी है। भगवान श्री शिव के दिव्य स्तोत्र " आत्मार्पणस्तुति " की रचना श्री अप्पय दीक्षित जी ने किया जो परमशिव के भक्तों में अति प्रिय है !


title: प्रमुख मीमांसक आचार्य

text: दीक्षित के लिखे एक सौ चार (104) ग्रंथ हैं। सर्वतोमुख इनका पांडित्य था। पंडित जगन्नाथ द्वारा इनके ऊपर किए गए आक्षेपों का परिमार्जन उत्तरकालीन विद्वानों ने प्रायश: कर डाला है।


title: प्रमुख मीमांसक आचार्य

text: आंध्र ब्राह्मण थे। वेदशास्त्रों का अध्ययन इन्होंने अपने ज्येष्ठ भ्राता व्यंकटेश दीक्षित से किया। शास्त्रदीपिका के ऊपर मयूखमालिका नाम को आपका व्याख्या पूर्वमीमांसा एवं श्रौतविद्या में आपकी अप्रतिहत गति बतलाती है। मयूखमालिका यत्र तत्र विधिरसायन की समालोचना भी करती है। आपका समय लगभग 1600 ई0 है।


title: प्रमुख मीमांसक आचार्य

text: सुप्रसिद्ध नारायण भट्ट के पुत्र हैं। शास्त्रदीपिकाप्रकाश नाम की आपकी शास्त्रदीपिका की व्याख्या है जो अभी तक छपी नहीं है। इसकी एक संपूर्ण हस्तलिखित पुस्तक 'श्री विश्वेश्वरांनंद वैदिक अनुसंधान संस्थान' होशियारपुर में सुरक्षित है। बालप्रकाश नाम का एक दूसरा ग्रंथ भी आपका लिखा है। धर्मशास्त्रों में जितने विधि प्रकार हो सकते हैं सबका सुंदर ढंग से विवेचन इसमें किया गया है। पार्थसारथी मिश्र पर आपकी बड़ी श्रद्धा है। उनकी विचारपद्धति का आपने समर्थन किया है।


title: प्रमुख मीमांसक आचार्य

text: आपका तीसरा 250 श्लोकों का मीमांसासार नाम का ग्रंथ सहस्राधिकरों को क्रमश: याद रखने के लिए अत्यंत उपयोगी है। आपका समय 1550-1620 ई0 है।


title: प्रमुख मीमांसक आचार्य

text: आपका दूसरा नाम विश्वेश्वर भट्ट है। आप दिनकर भट्ट के पुत्र हैं। पंडित जगन्नाथ के पिता पेरुभट्ट के विद्यागुरु आचार्य खंडदेव आपके शिष्य थे। द्वादशाध्यायी मीमांसादर्शन के ऊपर विद्वतापूर्ण ग्रंथ भाट्ट चिंतामणि आपकी कृति है। इसके देखने से मालूम होता है कि आप आस्तिक नास्तिक दर्शनों के धुरंधर विद्वान तथा मर्मज्ञ थे। आचार्य कक्षाओं में आपका यह ग्रंथ पढ़ाया जाता है। चौखँभा (वाराणसी) से इसके दो संस्करण निकल चुके हैं। जैमिनि सूत्रों की एक वृत्ति भी आपने लिखी है। 'भाट्ट चिंतामणि' में कई स्थलों में उसका उल्लेख मिलता है। आपका समय 1575-1665 ई0 है।


title: प्रमुख मीमांसक आचार्य

text: मीमांसा दर्शन को नव्य न्यायपद्धति से परिष्कृत रूप देनेवालों में आपकी गणना है। आप महाराष्ट्र ब्राह्मण थे। रुद्रदेव आपके पिता थे। पंडितराज जगन्नाथ के पिता पेरुभट्ट मीमांसाशास्त्र में आपके शिष्य थे, ऐसा रसगंगाधर में पंडितराज जगन्नाथ ने लिखा है।


title: प्रमुख मीमांसक आचार्य

text: सूत्र, भाष्य, वार्तिक, शास्त्रदीपिका, न्यायसुधा, न्यायप्रकाश, विधिरसायन आदि ग्रंथों में युक्तिहीन बातों का आपने खंडन किया है। साथ ही साथ युक्तियुक्त बातों को बड़े संमानपूर्वक स्वीकार किया है। शब्दबोध के संबंध में वैयाकरणों के वक्तव्यों का निरास किया है। शम्भुभट्ट के प्रभावली टीका के अन्त्य में खण्डदेव की निधनतिथि १६६५ ई0 बताया है। अतः आपका समय लगभग - 1600-166५ ई0 है।


title: प्रमुख मीमांसक आचार्य

text: आप बालकृष्ण भट्ट के पुत्र तथा खंडदेव के शिष्य थे। खंडदेव आचार्य से ही पूर्व तथा उत्तर मीमांसा दर्शनों का अध्ययन किया। उनकी 'भाट्ट दीपिका' का स्वयं व्याख्यान किया है। इस व्याख्या में इन्होंने प्राय: सभी के ऊपर टीका टिप्पणियाँ की हैं। अपने गुरु को भी नहीं छोड़ा। गूढ़ार्थदीपिका में अष्टादशाध्याय के विधि तत्व के विचार पर मधुसूदन सरस्वती के विचार का भी आपने खंडन किया है। आपका समय 1640-1700 ई0 है।


title: प्रमुख मीमांसक आचार्य

text: आप कांचीमंडलांतर्गत सत्यमंगल ग्राम के निवासी दाक्षिणात्य ब्राह्मण थे। आपके पिता का नाम महादेव वाजपेयी तथा माता का नाम अन्नपूर्णा था। आप शाहजी महाराज के मंत्री थे। आप तैत्तिरीय शाखा आपस्तंब श्रौत सूत्र, बौधायनादि के प्रकांड विद्वान थे। आपने जैमिनि सूत्र पर अध्वर-मीमांसा-कुतूहल वृत्ति एक विस्तृत व्याख्या लिखी है। जैमिनि सूत्रों का अर्थ समझने के लिए यह एक ही ग्रंथ पर्याप्त है। समय 1700-1760 ई0 के लगभग माना जा सकता है।


title: प्रमुख मीमांसक आचार्य

text: " भर्तृप्रपंच " - ये विशिष्ट वेदान्त के आचार्य थे, इन्होंने कठ और बृहदारण्यक पर भाष्य की रचना की थी, इनके मत में द्वैताद्वैत - भेदाभेद है। जैसे समुद्रसे तरंगों में अभेद और तरंग दृष्टि से भेद वैसे ब्रह्मरूप से एक तथा जगद् रूप से नाना है, ये समुच्चयवादी थे।


title: इलावृतवर्ष

text: इलावृतवर्ष जम्बूद्वीप के केन्द्र में स्थित उसके नौ वर्षों में से एक है। इस वर्ष के केन्द्र में मर्यादापर्वत मेरु है।


title: इलावृतवर्ष

text: श्रीमद् भागवत महापुराण तथा विष्णुपुराण आदि पुराणों में पृथ्वी को सात द्वीपों (जम्बूद्वीप, प्लक्षद्वीप, शाल्मलद्वीप, कुशद्वीप, क्रौंचद्वीप, शाकद्वीप तथा पुष्करद्वीप) में बाँटा गया है, जिनके अलग अलग वर्ष, वर्ण, उपद्वीप, समुद्र तथा पूज्यदेव आदि होते हैं। पृथ्वी के केन्द्र में स्थित द्वीप को जम्बूद्वीप कहते हैं।


title: इलावृतवर्ष

text: जम्बूद्वीप पृथ्वी के केन्द्र में स्थित है तथा खारे जल के समुद्र से घिरा है। इसका आकार एक लाख योजन है। यहाँ ब्राह्मण, क्षत्रीय, वैश्य और शूद्र ये चार वर्ण हैं। यहीं पर्वतराज मेरु स्थित है।


title: इलावृतवर्ष

text: यह मेरु पर्वत के चहुओर नौ-नौ हजार योजन में विस्तारित है तथा इसके चारो दिशाओं में चार विशाल पर्वत हैं। मेरु मूल से संकुचित तथा ऊपर से विस्तृत है अत: ऐसा प्रतीत होता है मानों यह चार पर्वत उसकी कीलियाँ हों। इन पर्वतों के नाम तथा दिशाएँ निम्नांकित हैं--


title: इलावृतवर्ष

text: यह चारों पर्वत दस-दस हजार योजन ऊँचे हैं। इन चारों पर्वतों के ऊपर इनके ध्वजों के समान ग्यारह-ग्यारह सौ योजन ऊँचे तथा सौ-सौ योजन मोटे आम, जम्बु, वट तथा कदंब के वृक्ष हैं। इसी जम्बू (जामुन) के वृक्ष से ही जम्बूद्वीप का नामकरण हुआ है।


title: इलावृतवर्ष

text: मंदराचल पर्वत के ध्वजरूपी आम के वृक्ष के फल जब गिरते हैं तब उनके दिव्य रस से अरुणोदा नामक नदी का निर्माण होता है, इसका पान माता पार्वती की दासियाँ यक्षपत्नियाँ करतीं है जिससे उनके शरीर से अद्वितीय सुगंध का उत्सर्जन होता रहता है।


title: इलावृतवर्ष

text: मेरुमंदर की गोद में उगे जम्बुवृक्ष के विशाल गज (हाथी) के आकार के जामुन के फल उन पर्वतराज मेरुमंदर से टकराते हैं तब उनका रस उस फल से द्रवित होता है, जिस लाल रस से जम्बू नामक नदी का सृजन होता है। उस नदी के जल को वहाँ के जन, जीवजंतु पीते हैं जिससे वहाँ के लोगों को बुढ़ापा, शारीरिक दुर्गंध तथा पसीना और इन्द्रियक्षय जैसे राक्षस नहीं सताते। उस नदी के तट की मृत्तिका (मिट्टी) उस नदी के रस से मिलकर तथा सूर्यताप से तपकर जाम्बुनद नामक सोने में परिवर्तित हो जाती है जो देव आभूषणों के निर्माण का स्रोत है।


title: इलावृतवर्ष

text: कुमुद पर्वत में जो शतवल्श नामक वटवृक्ष है, उसकी जटाओं से नीचे की ओर बहने वाले अनेक नद निकलते हैं, वे सब यत्किंचित् भोगों के दाता हैं। वहाँ से दुग्ध, दधि, छाछ, गुड़, अन्न, वस्त्र, गौ, आभूषण, मधु, घृत, शव्या, आसन आदि भोग प्राप्त हो सकते हैं। इस नदी के प्रभाव से समीपस्थ जनों के कई रोग, त्वचा की झुर्रियाँ, सर्दी तथा गर्मी की पीड़ा आदि समाप्त हो जाते हैं।


title: इलावृतवर्ष

text: सुपार्श्व पर्वत के कदंब वृक्ष की कोटरों से मधु की पाँच धाराएँ प्रवाहित होती हैं, जो जन इस मधुरस का पान करते हैं उनके मुख से निकली वायु सौ-सौ योजन तक सुगंध सुवासित कर देती हैं।


title: इलावृतवर्ष

text: इलावृतवर्ष के उत्तर दिशा में क्रमश: नील, श्वेत तथा श्रृंगवान नामक तीन पर्वत हैं, जो रम्यक, हिरण्मय तथा उत्तरकुरु नामक वर्षों की सीमा बाँधते हैं। इसके दक्षिण दिशा की ओर निषध, हेमकूट तथा हिमालय नामक तीन पर्वत हैं, जो दस-दस हजार योजन ऊँचे हैं तथा यह क्रमश: हरिवर्ष, किंपुरुषवर्ष तथा भारत वर्ष की सीमा हैं। उत्तर के नील तथा दक्षिण के निषध तक फैले हुए गंधमादन और माल्यवान नामक दो पर्वत हैं, इनकी चौड़ाई दो-दो हजार योजन हैं तथा यह भद्राश्व और केतुमाल नामक वर्षों की सीमा निश्चित करते हैं। मंदर, मेरुमंदर, कुमुद तथा सुपार्श्व इन पर्वतों पर चार सरोवर है जो दुग्ध, मधु, ईख तथा मीठे जल से भरे हुए हैं, इनके सेवन से उपदेवों को सिद्धियाँ प्राप्त हैं। इन पर्वतों पर क्रमश: नन्दन, चैत्ररथ, वैभ्राजक तथा सर्वतोभद्र नामक दिव्य उपवन हैं। मेरुपर्वत के अष्टदिशाओं में कुरंग, कुरर, कुसुम्भ, वैकंक, त्रिकूट, नारद आदि अन्य बीस पर्वत हैं।


title: इलावृतवर्ष

text: इलावृतवर्ष में सेवनीय जल से ओतप्रोत अरुणोद, महाभद्र, आशितोद तथा मानस, यह चार सुन्दर सरोवर हैं। पुर्व और पश्चिम की ओर विस्तृत अस्सी हजार योजन तक फैले गंधमादन तथा कैलाश पर्वत समुद्र के भीतर स्थित हैं। यहाँ लक्ष्मी, विष्णु, अग्नि, सूर्य आदि देवताओं के सुन्दर मंदिर स्थापित हैं जो देवताओं, यक्षों, किन्नरों तथा गंधर्वों से पूजित होते हैं। इसकी सुन्दरता के कारण इसे भौम स्वर्ग भी कहा जाता है।


title: इलावृतवर्ष

text: एक समय वैवश्वत मनु तथा उनकी पत्नी श्रद्धा ने संतानसुख की लालसा से मित्रावरुण नामक यज्ञ करवाया। देवी श्रद्धा ने होता ब्राह्मण को कहा कि मेरी इच्छा है कि मुझे कन्या हो, परंतु मनु तो पुत्र चाहते थे।


title: इलावृतवर्ष

text: समय में उन्हें पुत्रीरत्न की प्राप्ति हुई जिसका नाम इला रखा गया। मनु जी के आग्रह पर महर्षि वसिष्ठ जी ने बताया कि यज्ञ में गलती के कारण यह हुई है। वसिष्ठ जी ने योग से श्रीहरि को प्रसन्न किया जिससे वह इला नामक कन्या सुद्युम्न नामक बालक बन गई। कालांतर में एक समय यह राजकुमार सिंधुदेश के घोड़े पर सवार होकर कुछ मंत्रियों के साथ शिकार खेलने वन में गए। वे सब उत्तर में कुछ दूर मेरु पर्वत की तलहटी में चले गए। वहाँ भगवान शिव तथा पार्वती जी वनविहार कर रहे थे, वहाँ जब सुद्युम्न पहुँचा तो वह अपने मंत्रियों सहित स्त्री में बदल गया। चंद्रकुमार बुध से उसके पुत्र पुरुरवा का जन्म हुआ। बाद में वसिष्ठ जी ने भगवान शिव को प्रसन्न कर इला को पुन: सुद्युम्न में परिवर्तित कर दिया। भगवान शिव ने कहा कि हे वसिष्ठ! तुम्हारा यह यजमान एक माह के लिये स्त्री रहेगा तथा एक माह के लिये पुरुष होकर अपना राजकाज किया करेगा।


title: इलावृतवर्ष

text: एक समय की बात है जब भगवान शिव तथा पार्वती उस इलावृतखण्ड में एकांतवास कर रहे थे, तभी वहाँ अकस्मात् ही कुछ मुनियों ने प्रवेश कर एकांतवास में विघ्न उत्पन्न किया। माता पार्वती के आग्रह पर भगवान शिव ने कहा कि जो भी पुरुष इस भूभाग में प्रवेश करेगा वह स्त्री में परिवर्तित हो जाएगा। और तब से भगवान शिव तथा पार्वती वहाँ स्वतंत्र इच्छा अनुसार एकांतवास करते हैं। उसी भूखण्ड में सुद्युम्न का प्रवेश हुआ अत: वह स्त्री बन गया था।


title: तोशाम

text: तोशाम (Tosham) भारत के हरियाणा राज्य के भिवानी ज़िले में स्थित एक नगर है। यह अरावली पर्वतमाला की तोशाम पर्वत श्रेणी में बसा हुआ है।


title: तोशाम

text: तोशाम एक धर्म नगरी है। यहाँ पर हरियाणा का सबसे प्राचीन विष्णु मंदिर है। भगवान विष्णु के 8वी शताब्दी के वामन अवतार की मूर्तियां तोशाम की पहाड़ी से मिले हैं। यह हरियाणा की सबसे धनी ग्राम पंचायत है।


title: तोशाम

text: यह मन्दिर और पहाड़ो के कारण एक अलग पहचान रखता है। यहाँ बाबा मुंगिपा जी का मन्दिर है। बाबा गोपीनाथ ने अपनी बहन चंद्रावल और मामा भृतहरि के साथ तोशाम की पहाड़ी की यात्रा की थी। गोपीनाथ की बहन चंद्रावल के मूंगे रंग के वस्त्र धारण करने के वजह से इस धाम का नाम बाबा मुंगीपा कहते है। तोशाम का इतिहास बड़ा ही सुन्दर है। बताया जाता है कि पान्डव भी यहाँ आये थे। माना जाता है कि पहाड़ पर २१ कुन्ड हैं। यहा से कुच ही दूर खानक नाम का एक गाव ह। वह भि काफी पहाड ह। ओर बाबा मुगिपा भगवान का मन्दिर ह। खानक मे बहोत से करेशर हे। जिनमे रोडी, रेती, आदी मिलती हे। यह से दिल्ही ओर लगभग समपूर्ण हरियाणा मे भेजी जाती हे। तोशाम का राजनितीक तोर पर भि काफी महत्वपूर्ण स्थान हे।


title: जोधा सिंह अटैया

text: देश की आजादी के लिए हजारों आजादी के मतवालों ने जान कुर्बान की थी। इन्हीं में से थे शहर से 50 किमी दूर स्थित खजुआ ब्लॉक के रसूलपुर गांव निवासी जोधा सिंह अटैया। उन्होंने महज 20 साल की उम्र में अंग्रेजों के खिलाफ हथियार उठाया और एक गैंग बनाकर गोरों को चुन-चुन कर मारा। जोधा सिंह पहले क्रांतिकारी थे, जो तात्या टोपे के सिखाए गुरिल्ला युद्ध के जरिए अंग्रेजों के नाक में दम कर रखा था। रसूलपुर (पधारा) निवासी सुखराम सिंह जो जोधा सिंह के परिवार से हैं ने बताया कि ताया को मौत से डर नहीं लगता था। वह अक्सर कहा करते थे कि जोधा गुलामी में पैदा तो जरूर हुआ है, लेकिन आजादी के बाद ही मरेगा। जोधा सिंह ने 9 दिसंबर 1857 को अंग्रेज सरकार की तहसील जहानाबाद को अपने 51 साथियों के साथ घेर लिया। मुठभेड़ के दौरान अंग्रेजों के दो दर्जन पुलिसवाले मारे गए।जोधा सिंह ने इस दौरान तहसीलदार को बंधक बना लिया और पूरा खजाना लूट लिया। इतना ही नहीं जोधा सिंह तहसीलदार का अपहरण कर ले गए और फिरौती के तौर पर अंग्रेजों से पूरी तहसील के किसानों की लगान माफ करवाई थी।


title: २००८ इंडियन प्रीमियर लीग

text: २००८ इंडियन प्रीमियर लीग का पहला संस्करण था जो बीसीसीआई के द्वारा १८ अप्रैल २००८ को शुरू हुआ और फाइनल मैच ०१ जून २००८ को खेला गया। इस संस्करण में ०८ टीमों ने भाग लिया था। संस्करण का फाइनल मैच राजस्थान रॉयल्स ने अंतिम ओवर की अंतिम गेंद पर चेन्नई सुपर किंग्स को हराया था। इस सीजन का सर्वोत्तम खिलाड़ी शेन वॉटसन को घोषित किया गया।


title: तरल गतिकी

text: तरल गतिकी तरल यांत्रिकी की एक शाखा है। इसका प्रयोग गतिशील तरलों (द्रव तथा गैस) की प्रकृति तथा उस पर लगने वाले बलों के आकलन के लिए किया जाता है। जटिल तरल गतिकी के सवालों के हल के लिए गणकीय तरलगतिकी का प्रयोग होता है जिसमें संगणकों के सहारे तरल समीकरणों का संख्यात्मक हल किया जाता है।


title: तरल गतिकी

text: तरलगतिकी का मूल समीकरण सातत्य समीकरण (equation of continuity) कहलाता है जो निम्न प्रकार से लिखा जाता है-


title: तरल गतिकी

text: तरल गतिकी में प्रयुक्त गणितीय समीकरणों में नेवियर स्टोक्स समीकरण सबसे सामान्य (generalised) रूप है। इसके सरलीकृत रूपों को कई नामों से जाना जाता है। तरलों का बलों के प्रति आचरण उनके घनत्व, श्यानता तथा अन्य गुणों पर निर्भर करता है। यदि द्रव की श्यानता बहुत कम हो तो घर्षण बलों को नगण्य मानते हुए छोड़ा जा सकता है। इस प्रकार प्राप्त समीकरण यूलर का समीकरण कहलाता है जो इस प्रकार है-


title: तरल गतिकी

text: जहाँ formula_4 द्रव का स्थैतिक दाब, formula_5 द्रव का घनत्व, formula_6 [[गुरुत्वजनित त्वरण, formula_7 ऊंचाई formula_8 द्रव का वेग


title: तरल गतिकी

text: यदि द्रव असंपीदनीय (uncompressible) हो तो इस समीकरण के साथ निम्नलिखित समीकरण भी लागू होता है। इसे सातत्य समीकरण (equation of continuity) कहते हैं।


title: कारवार

text: कारवार (Karwar) भारत के कर्नाटक राज्य के उत्तर कन्नड़ ज़िले में स्थित एक नगर है। यह ज़िले का मुख्यालय है और काली नदी के अरब सागर में विलयस्थल के पास समुद्रतट पर बसा हुआ है। नदी के दक्षिणी तट पर कारवार है और नदी के पार उत्तरी तट पर सदाशिवगढ़ का दुर्ग खड़ा है।


title: कारवार

text: कारवार एक सागर तटीय क्षेत्र है और भारतीय प्रायद्वीप के पश्चिमी ओर गिरने वाली काली नदी के किनारे स्थित है। यह कस्बा कर्नाटक-गोवा सीमा से १५ कि॰मी॰ दूर, राजधानी बंगलुरु से ५१९ कि॰मी॰ उत्तर-पश्चिम में स्थित है। इस कस्बे के ताल्लुक को भी यही नाम मिला है। शहर में समानांतर एवं अवलम्ब कंक्रीट सड़कें हैं।


title: कारवार

text: करवर का सी-फूड भी प्रसिद्ध है। निकटवर्ती स्थानों में मगोड फॉल्स, होनवर, शिवगंगा फॉल्स, लालगुली फॉल्स, लशिंग्टन फॉल्स आदि देख सकते हैं।


title: सुप्रिया सुले

text: सुप्रिया सुले भारत की सोलहवीं लोक सभा की सांसद हैं। २०१४ के चुनावों में वे महाराष्ट्र के बारामती से निर्वाचित हुईं। वे राष्ट्रवादी कांग्रेस पार्टी से संबद्ध हैं।


title: स्थैतिकी

text: स्थैतिकी या स्थिति विज्ञान (Statics) यांत्रिकी की वह शाखा है जिसमें भौतिक वस्तुओं पर लगे लोडों (बलों एवं आघूर्णों) की उपस्थिति में उसके स्थैतिक संतुलन (static equilibrium) का अध्ययन किया जाता है।


title: अल्का गुप्ता

text: अल्का गुप्ता (अंग्रेजी :Ulka Gupta) (जन्म : 12 अप्रैल 1997 मुम्बई महाराष्ट्र में) एक भारतीय अभिनेत्री हैं। इन्होंने अपने फ़िल्मी कैरियर की शुरूआत बाल्यकाल में ही कर चुकी हैं।


title: अल्का गुप्ता

text: "'अल्का गुप्ता" ज़ी टीवी एक लोकप्रिय धारावाहिक झांसी की रानी में कार्य कर चुकी हैं। इस धारावाहिक में अल्का ने छोटी लक्ष्मीबाई का किरदार निभाया था।।


title: कोवलम

text: केरल के तिरुवनंतपुरम जिले में स्थित कोवलम अपने खूबसूरत बीच और ताड़ के पेड़ों के लिए प्रसिद्ध है। कोवालम के बीच विश्व के सबसे दर्शनीय बीचों में गिना जाता हैं। सुनहरी रेत को चूमती नीली सागर की लहरें देखने के लिए दूर-दूर से पर्यटक खीचें चले आते हैं। यहां की खूबसूरत प्राकृतिक दृश्यावली और वाटर स्पोट्र्स की गतिविधियां भी बड़ी संख्या में सैलानियों को लुभाती हैं।


title: कोवलम

text: ब्रिटिश मिशनरी जार्ज अल्फ्रेड बेकर ने कोवालम के विकास में अहम भूमिका निभाई। वह कोवालम की सुंदरता से इतना प्रभावित थे कि वह यहीं के होकर रह गए। उनके पिता हेनरी बेकर और मां ऐमीलिया ने ही सर्वप्रथम केरल में शिक्षा की ज्‍योति को जलाया था और आज केरल शिक्षा के मामले में सबसे अग्रणी राज्य है।


title: कोवलम

text: कोवालम का यह महल वेली पहाड़ियों के समीप स्थित हैं। वेली पहाड़ियों के तल पर बना यह महल कलाकारी का अदभूत उदाहरण है। त्रावनकोर के शासकों का यह निवास स्थल लकड़ी की कारीगरी का उत्तम नमूना है। इस महल की दीवार पर 17वीं और18वीं शताब्दी के चित्रकारी का सुंदर उदाहरण प्रस्‍तुत किया गया है।


title: कोवलम

text: इस बीच पर पर्यटक सांझ की सुंदरता देखने आते है। यहां का मनमोहक सूर्यास्त और सूर्योदय दिल को छु लेने वाला होता है। इस स्थान की सुनहरी रेत और किरणों की लालिमा की सुंदरता का वर्णन नहीं किया जा सकता।


title: कोवलम

text: कोवालम में अरब सागर के तट पर यह लाइटहाउस है। जिस बीच पर यह लाइटहाउस बना है उसे लाइटहाउस बीच कहा जाता है। लाइटहाउस पर चढ़कर कोवालम के खूबसूरत गांवों को देखा जा सकता है।


title: कोवलम

text: त्रिवेन्द्रम से 55 किलोमीटर दूर यह स्‍थान केरल का महत्वपूर्ण बीच है। बीच के किनारे पंक्तिबद्ध दुकानों पर हैंडीक्राफ्ट, शंख व अन्‍य सामान आपको मिल जाएगा। वरकल की पहाड़ी चट्टानों से अरब सागर के लहरों का दृश्य बडा़ खूबसूरत लगता है।


title: कोवलम

text: यह मंदिर भगवान विष्णु के 108 दिव्य स्थानों में एक है। भगवान विष्णु की मूर्ति यहां लेटी हुई मुद्रा में हैं। मंदिर की देखरेख शहर के राजघराने द्वारा की जाती है। कोवालम से 14 किलोमीटर दूर त्रिवेन्द्रम में स्थित यह सात मंजिला मंदिर शहर की ऐतिहासिक निशानी है। द्रविड भवन निर्माण कला का यह मंदिर उत्कृष्‍ट उदाहरण है।


title: कोवलम

text: यह वाटर पार्क पिकनिक मनाने के लिए लोकप्रिय है। यहां के बगीचे, उत्कृष्ट मूर्तिकला, पानी पर झूलते ब्रिज के अलावा एक्वा वाटर स्पोट्र्स पर्यटकों को यहां आने पर मजबूर कर देती है।


title: कोवलम

text: यहां राजा रवि वर्मा और रोरिच की पेंटिंग्स का विशाल संग्रह है। इसके अतिरिक्त अजंता, मुगल पेटिंग के साथ साथ जापान, तिब्बत, बाली और चीन की चित्रकारी कला से भी आप यहां रुबरु हो सकते है।


title: कोवलम

text: इस संग्रहालय को नैपियर म्युजियम के नाम से भी जाना जाता है। मद्रास के भूतपूर्व गवर्नर जनरल जॉन नैपियर के नाम पर इसका नाम नैपियर म्युजियम पड़ा। वास्तुकला की दृष्टि से इस संग्रहालय को बहुमूल्य रत्न कहा जाता है। इस संग्रहालय में केरल की परंपरागत शैली, चाइनीज और मुगलों की कला का स्पष्ट प्रभाव देखा जा सकता है।


title: कोवलम

text: पश्चिमी घाट पर स्थित यह अभयारण्य 53 वर्ग किलोमीटर के क्षेत्र में फैला हुआ है। विशाल पहाड़ियों और युकेलिप्टस के पेड़ों से घिरे इस अभयारण्य में हाथी, सांभर, तेंदुआ, मकाक आदि जानवर पाए जाते है। तिरूवन्तपुरम से 50 किलोमीटर दूर तिरूवनन्तपुरम-पोन्मुड़ी रोड़ पर यह अभयारण्य है।


title: कोवलम

text: इस महल को पूथेन मलिका नाम से भी जाना जाता है। यह महल त्रावनकोर के राजा स्वाथि थिरूनल के शासन काल में बना था। वह एक महान कवि और संगीतकार थे। महल में परंपरागत त्रावनकोर शैली में लकड़ी पर नक्काशी की गई है। इस महल में शाही परिवारों की चित्रकारी भी आपको देखने को मिल जाएगी।


title: कोवलम

text: कोवालम से 14 किलोमीटर की दूरी पर त्रिवेन्द्रम एयरपोर्ट है जो भारत के प्रमुख शहरों से जुड़ा हुआ है। यहां से बस या टैक्सी द्वारा कोवालम पहुंचा जा सकता है।


title: चापाकार डेल्टा

text: विश्व में नील नदी, राइन नदी, इरावती नदी, वोल्गा , डेन्यूब , सिंधु आदि नदियाँ ऐसे डेल्टाओं का निर्माण करती हैं ।


title: आनतिमापी

text: आनतिमापी (inclinometer या clinometer) एक उपकरण है जिसकी सहायता से गुरुत्व के सापेक्ष किसी वस्तु का झुकाव (नति) मापा जाता है। इसे 'टिल्ट मीटर', 'टिल्ट इंडिकेटर', 'स्लोप गेज', 'प्रवणता मापी' आदि भी कहते हैं। नतिमापी के द्वारा धनात्मक तथा ऋणात्मक दोनों नतियाँ मापी जा सकती हैं।


title: आनतिमापी

text: पूर्णत: मुक्त रूप से लटका हुआ चुंबक क्षितिज से जो कोण बनाता है उसे प्रेक्षणस्थल की नति या चुंबकीय डिप कहते हैं। दूसरे शब्दों में, चुंबकीय सदिश (magnetic vector) और क्षैतिज समतल के बीच के कोण को डिप या नति कहते हैं। डिप या नति का निर्धारण करने के लिए जिस उपकरण का प्रयोग किया जाता है उसे नतिमापी (Inclinometer) कहते हैं। इस यंत्र से पृथ्वी के चुंबकीय क्षेत्र की क्षितिज से नति तथा कुल बल नापा जा सकता है। चुंबकीय पदार्थों की पहचान के लिए इस सरल उपकरण का अत्यधिक प्रयोग किया जाता है।


title: आनतिमापी

text: नतिमापी एक पतली, कीलित, यंत्रसंतुलित और क्षैतिज धारुकों (bearings) पर चढ़ी हुई सरल सुई हैं। जब उपकरण के घूर्णन का समतल चुंबकीय याम्योत्तर में हो, तब सुई उस स्थान की परिणामी चुंबकीय क्षेत्र की दिशा में स्थिर हो जाती है और एक ऊर्ध्वाधर वृत्ताकार मापनी का डिप का कोण या नति का संकेत करती है। खान सर्वेक्षण में चुंबकीय पदार्थों की पहचान के लिए इस सरल उपकरण का अत्यधिक प्रयोग किया जाता है।


title: आनतिमापी

text: प्रयोगशालाओं में काम आनेवाले क्यू (Kew) पैटर्न के डिपवृत्तों में पतले इस्पात का एक चुंबक होता है जिसके साथ गोमेद (agate) क्षुरधारों (knief edges) पर टिके हुए एक सूक्ष्म इस्पात की धुरी की व्यवस्था होती है। यह दो उपयुक्त टेकों पर टिका रहता है जिन्हें चूड़ीदार सिरे की सहायता से उठाया या गिराया जा सकता है। उपकरण का प्रयोग करने के पहले आवश्यक संमजनों के द्वारा धुरी को वृत्ताकार मापनी के केंद्र पर लाना चाहिए। उपकरण के कलेवर को ऊर्ध्वाधर अक्ष के चारों ओर घुमाया जा सकता है और आधार पर स्थित क्षैतिज वृत्ताकार मापनी पर उसका दिगंश (azimuth) पढ़ा जा सकता है। सर्वप्रथम डिपवृत्त को समतल करते हैं और फिर उसे इतना घुमाते हैं कि सुई पूर्णत: ऊर्ध्वाधर (ऊर्ध्वाधर अक्ष पर पठन 90 डिग्री - 90 डिग्री) हो जाए। यह समतल स्पष्ट ही चुंबकीय याम्योत्तर पर लंबवत् होता है। अब इस उपकरण के आधार पर स्थित क्षैतिज मापनी के संकेतानुसार 90 डिग्री घूर्णित करते हैं। इस प्रकार सुई का घूर्णनतल चुंबकीय याम्योत्तर में लाया जाता है। इस अवस्था में ऊर्ध्वाधर मापनी पर सुई का पठन (सुई और क्षितिज के बीच का कोण) उस स्थान की वास्तविक नति या डिप है। एक सेट (set) प्रेक्षण की अवधि में यांत्रिक असंतुलन के अवशिष्ट प्रभाव को कम करने के लिए चुंबकीय सुई के चुंबकन की दिशा को कृत्रिम रीति से अनेक बार प्रतिवर्तित (reversed) करते हैं और ऊर्ध्वाधर वृत्त पर स्थापित वर्नियर पैमाने से युक्त सूक्ष्मदर्शियों द्वारा सुई के दोनों सिरों को पढ़ते हैं।


title: पेरिस सेंट-जर्मेन

text: पेरिस सेंट-जर्मेन फुटबॉल क्लब, पीएसजी या पेरिस सेंट-जर्मेन के रूप में भी जाना जाता, एक पेशेवर एसोसिएशन फुटबॉल क्लब पेरिस, फ्रांस में आधारित है। क्लब पेरिस एफसी और स्टेड सेंट जर्मेन के विलय के बाद, 12 अगस्त 1970 पर स्थापित किया गया था। पीएसजी 1974 के बाद से लिगुए 1 में खेल रहा है। क्लब 3 लिगुए 1, 8 फ्रांस कप, 3 लीग कप, तीन चैंपियंस ट्रॉफी, एक यूईएफए कप विनर्स कप जीत लिया है। उन्का घर स्टेडियम 1974 के बाद से पार्क डेस प्रिंसेस है। शर्ट सफेद किनारों द्वारा बनाये गये एक लाल केंद्रीय खड़ी पट्टी के साथ नीले रंग की है।


title: पेरिस सेंट-जर्मेन

text: कतर निवेश प्राधिकरण 2012 में क्लब के कुल मालिक बन गए। अधिग्रहण के बाद, पेरिस सेंट-जर्मेन फ्रांस में सबसे अमीर क्लब और दुनिया में सबसे अमीर में से एक क्लब बन गया।


title: फ़्रेंचाइज़िंग

text: दूसरी फ़र्म के सफल व्यापार मॉडल के प्रयोग की पद्धति को फ़्रेंचाइज़िंग कहते हैं। 'फ़्रेंचाइज़' की व्युत्पत्ति आंग्ल-फ़्रांसीसी शब्द "फ्रैंक" से हुई है - जिसका अर्थ है मुक्त, इसका प्रयोग संज्ञा व क्रिया (सकर्मक) दोनों के रूप में किया जाता है।


title: फ़्रेंचाइज़िंग

text: फ़्रेंचाइज़, फ़्रेंचाइज़र को माल के "संवितरण" के लिए 'चेन स्टोर' बनाने और श्रृंखला पर होने वाले निवेश और देयता से बचने का विकल्प प्रदान करता है। फ़्रेंचाइज़ी की सफलता में फ़्रेंचाइज़र की सफलता है।


title: फ़्रेंचाइज़िंग

text: तथापि, ध्यान दिया जाना चाहिए कि अमेरिका के अलावा, अब चीन में (2007) जहां फ़्रेंचाइज़ से संबंधित स्पष्ट संघीय (और अमेरिका में, राज्य) कानून हैं, विश्व के अधिकतर देश 'फ़्रेंचाइज़' को मान्यता तो देते हैं किन्तु इसके लिए कानूनी प्रावधान विरले ही करते हैं।


title: फ़्रेंचाइज़िंग

text: जहां कोई विशिष्ट कानून नहीं है, फ़्रेंचाइज़ को एक वितरण प्रणाली माना जाता है, जिसके लिए विशिष्ट अनुबंध के अंतर्गत शासित ट्रेडमार्क (फ़्रेंचाइज़ प्रणाली के) नियम लागू होते हैं।


title: फ़्रेंचाइज़िंग

text: जैसा कि खुदरा बिक्री में प्रचलित है, फ़्रेंचाइज़िंग से फ़्रेंचाइज़ी को विशेष लाभ यह होता है कि वह उपलब्ध ट्रेडमार्क पर जल्दी शुरूआत कर सकता है और उसे संसाधन और आधारभूत संरचना को विकसित करने की आवश्यकता नहीं पड़ती.


title: फ़्रेंचाइज़िंग

text: कहा जा सकता है कि फ़्रेंचाइज़ तीन प्रकार के होते हैं छोटे, मध्यम और बहुत बड़े फ़्रेंचाइज़. हालांकि फ़्रेंचाइज़ उत्पादों पर आधारित होते हैं - उदाहरणार्थ शनल जैसे प्रमुख सौंदर्य प्रसाधन - अधिकतर फ़्रेंचाइज़ "सेवा" फर्मों के होते हैं। उप $ 80000 के स्तर पर, कमोबेश ये फ़्रेंचाइज़ ही सबसे अधिक संख्या में हैं।ये घर के पास पारिवारिक समय के साथ व्यापार को संभव बनाते हैं। कुछ फ़्रेंचाइज़ी तो कुछ हजार डॉलर के लिए भी उपलब्ध हैं।


title: फ़्रेंचाइज़िंग

text: निम्नलिखित अमेरिकी सूची में 2004 के आंकड़ों से उपलब्ध, उप - फ़्रेंचाइज़ (या भागीदार) की संख्या को सम्मिलित कर प्रमुख फ़्रेंचाइज़ के 2010 का शुरुआती वरीयता क्रम दिया गया है। फ़्रेंचाइज़ के नामों से पता चलेगा कि फ़्रेंचाइज़िंग नवप्रवर्तन में अमेरिका अग्रणी है, उसने अपनी यह स्थिति 1930 के दशक से बरकरार रखी है जब पहली मंदी के दौरान फास्ट फ़ूड रेस्त्रां, भोजनालय और उसके कुछ अरसे बाद सराय की फ़्रेंचाइज़िंग शुरू की. फ़्रेंचाइज़िंग व्यवसाय का ऐसा मॉडल है जिसका प्रयोग 70 से अधिक उद्योगों में किया जाता है जिससे अमेरिका में 1 ट्रिलियन $ से अधिक सालाना बिक्री (2001 का अध्ययन) होती है। 2001 में संयुक्त राज्य अमेरिका में 767,483 प्रतिष्ठानों में फ़्रेंचाइज़ व्यवसाय चला जिसमें फ़्रेंचाइज़ी के स्वामित्व वाले और फ़्रेंचाइज़र के स्वामित्व वाले दोनों प्रतिष्ठानों की संख्या शामिल है:


title: फ़्रेंचाइज़िंग

text: रेस्त्रां, पेट्रोल स्टेशन, ट्रकिंग स्टेशन जैसे मिडी-फ़्रेंचाइज़ में पर्याप्त निवेश करना पड़ता है और व्यवसाय की तरह पूरा ध्यान देना पड़ता है।


title: फ़्रेंचाइज़िंग

text: बड़े फ़्रेंचाइज़ भी होते हैं - होटल, स्पा, अस्पताल आदि - जिनकी चर्चा आगे टेक्नॉलोजिकल एलायन्सेज़ में की गई है।


title: फ़्रेंचाइज़िंग

text: किसी भी फ़्रेंचाइज़र को दो महत्वपूर्ण भुगतान किए जाते हैं: (क) ट्रेडमार्क के लिए रॉयल्टी (ख) फ़्रेंचाइज़ी को दी गई प्रशिक्षण और सलाहकार सेवाएं. इन दोनो को मिलाकर एकल 'प्रबंधन शुल्क' भी दिया जा सकता है। "प्रकटीकरण" के लिए शुल्क अलग होता है और हमेशा "अग्रिम शुल्क" होता है।


title: फ़्रेंचाइज़िंग

text: आम तौर पर फ़्रेंचाइज़ निश्चित अवधि (छोटी अवधि में विभक्त होती है जिसका "नवीकरण" कराना पड़ता है) और विशिष्ट "क्षेत्र" के लिए और अवस्थिति से विशिष्ट मील की दूरी पर होता है। ऐसी अनेक अवस्थितियां हो सकती हैं। आम तौर पर करार पांच से तीस साल तक टिकते हैं, जहां अधिकांश संविदाओं के अवधि-पूर्व निरस्तीकरण और समापन का फ़्रेंचाइज़ी पर गंभीर प्रभाव पड़ता है। फ़्रेंचाइज़ केवल एक अस्थायी व्यापारिक निवेश है, स्वामित्व के प्रयोजन से व्यवसाय को खरीदना नहीं, बस एक अवसर को भाड़े या पट्टे पर लेना है। लाइसेंस की परिमित अवधि के कारण यह अस्थाई परिसंपत्ति के रूप वर्गीकृत है।


title: फ़्रेंचाइज़िंग

text: यद्यपि फ़्रेंचाइज़ प्रकटीकरण दस्तावेज़ में फ़्रेंचाइज़र राजस्व और लाभ का प्रावधान किया जा सकता है, कानूनन फ़्रेंचाइज़ी की "लाभप्रदता" का आकलन ज़रूरी नहीं है, लाभप्रदता फ़्रेंचाइज़ी द्वारा फ़्रेंचाइज़ के संचालन पर निर्भर करती है। इसलिए फ़्रेंचाइज़र शुल्क हमेशा लाभ पर नहीं बल्कि 'बिक्री से सकल राजस्व' पर आधारित होते हैं। देखें [[पारिश्रमिक]].


title: फ़्रेंचाइज़िंग

text: राष्ट्रीय या अंतर्राष्ट्रीय विज्ञापन, प्रशिक्षण और मूर्त और अमूर्त जैसी अन्य समर्थन सेवाएं "सामान्यतः" फ़्रेंचाइज़र द्वारा सुलभ कराए जाते हैं।


title: फ़्रेंचाइज़िंग

text: उपयुक्त फ़्रेंचाइज़र खोजने के लिए फ़्रेंचाइज़र अभिकर्ता होते हैं। एक मुख्य 'मास्टर फ़्रेंचाइज़र' भी होता है जिसके पास क्षेत्र विशेष में उप - फ़्रेंचाइज़ के अधिकार होते हैं।


title: फ़्रेंचाइज़िंग

text: अंतर्राष्ट्रीय फ़्रेंचाइज़ एसोसिएशन के अनुसार संयुक्त राज्य अमेरिका का लगभग 4% व्यवसाय फ़्रेंचाइज़ी द्वारा संचालित है।


title: फ़्रेंचाइज़िंग

text: समझ लिया जाना चाहिए कि फ़्रेंचाइज़िंग ही ऐसा एकमात्र साधन है जिसके माध्यम से श्रृंखला के संचालन पर "नियंत्रण खोए बगैर" उद्यम पूंजी निवेश को प्राप्त किया जा सकता है और अपनी सेवाओं के लिए संवितरण प्रणाली का निर्माण किया जा सकता है। ब्रांड और सूत्र की रचना और निष्पादन के बाद, फ़्रेंचाइज़र फ़्रेंचाइज़ बेच सकते हैं और जोखिम को न्यून करते हुए, अपने 'फ़्रेंचाइज़ी' की पूंजी और संसाधनों का उपयोग करते हुए देश-विदेश और महाद्वीपों में तेज़ी से विस्तार कर सकते हैं।


title: फ़्रेंचाइज़िंग

text: आम तौर पर अमेरिका में फ़्रेंचाइज़िंग प्राधिकरण द्वारा लागू नियम बहुत कड़े और महत्वपूर्ण होते हैं और अधिकतर देशों को उनके अध्ययन की ज़रूरत होती है ताकि वे अपने देश में छोटे या प्रारम्भिक फ़्रेंचाइज़ की उनकी रक्षा करने में मदद कर सकें. ट्रेडमार्क के अलावा, प्रतिलिप्याधिकार और ऐसे ही विनियमों से शासित स्वामित्व सेवा मार्क भी होते हैं।


title: फ़्रेंचाइज़िंग

text: एक फ़्रेंचाइज़ के प्रत्येक पक्ष के पास रक्षा करने योग्य कई हित होते हैं। फ़्रेंचाइज़र के लिए सबसे महत्वपूर्ण होता है अपने ट्रेडमार्क की हिफ़ाज़त, व्यवसाय अवधारणा का "नियंत्रण" और तकनीकी जानकारी की सुरक्षा. इसके लिए फ़्रेंचाइज़ी को वे सेवाएं देनी पड़ती हैं जिनके लिए ट्रेडमार्क बनाया गया और प्रसिद्ध हुआ है। बहुत अधिक मानकीकरण सम्मिलित होता है। सेवा-स्थल में प्रमुख स्थान पर फ़्रेंचाइज़र के चिह्न, प्रतीक और ट्रेडमार्क प्रदर्शित करने पड़ते हैं। फ़्रेंचाइज़ी के कर्मचारियों द्वारा पहनी गई वर्दी एक विशेष रंग की होनी चाहिए. फ़्रेंचाइज़र के सफल संचालन में जिस तरह से सेवा प्रदान की जाती है उसी ढ़ंग से सेवा दी जानी है। "इस प्रकार, खुदरा बिक्री के विपरीत फ़्रेंचाइज़ी का व्यवसाय पूर्णतः उसके नियंत्रण में नहीं होता" .


title: फ़्रेंचाइज़िंग

text: लेकिन इसमें कुछ कमियां हैं! एक सेवा फ़्रेंचाइज़र से या उसके द्वारा संस्तुत उपकरण और सामान खरीदकर भी सफल हो सकती है यदि उनकी कीमत ज़्यादा नहीं है जो कि आम तौर पर होती है). उदाहरणार्थ, किसी कॉफ़ी का मिश्रण तत्काल ट्रेडमार्क द्वारा पहचाना जा सकता है यदि उसका कच्चा माल किसी खास आपूर्तिकर्ता से आए. अगर फ़्रेंचाइज़र से "अपेक्षित" है कि वह अपनी दुकानों से खरीदे तो "शायद" यह विश्वास विरोधी कानून या दूसरे देशों के समतुल्य कानून के तहत आए. कर्मियों की वर्दी, चिह्न इत्यादि की खरीद भी. यह फ़्रेंचाइज़ की "साइट्स" पर भी लागू होता है यदि वे फ़्रेंचाइज़र के स्वामित्व या उसके नियंत्रणाधीन हैं।


title: फ़्रेंचाइज़िंग

text: फ़्रेंचाइज़ी को सावधानीपूर्वक लाइसेंस की सौदेबाजी करनी चाहिए. उसे फ़्रेंचाइज़र के साथ मिलकर विपणन योजना या व्यापार योजना अवश्य बनानी चाहिए. शुल्क का पूरी तरह खुलासा किया जाना चाहिए और किसी तरह का अप्रत्यक्ष शुल्क नहीं होना चाहिए. लाइसेंस लेने से पहले ही चालू लागत व लागत और प्रवर्ती पूंजी जान लेनी चाहिए. इस आशय का आश्वासन होना चाहिए कि फ़्रेंचाइज़ के योजनानुसार काम करने पर "क्षेत्र" में अतिरिक्त लाइसेंसधारियों की भीड़ नहीं होगी. फ़्रेंचाइज़ी को एक स्वतंत्र व्यापारी के रूप में देखा जाना चाहिए. तीसरे पक्षों द्वारा ट्रेडमार्क के किसी भी उल्लंघन से उसे फ़्रेंचाइज़र की सुरक्षा प्राप्त होनी चाहिए. बातचीत के दौरान फ़्रेंचाइज़ी की सहायता के लिए फ़्रेंचाइज़ वकील का होना ज़रूरी है। .


title: फ़्रेंचाइज़िंग

text: प्रायः प्रशिक्षण अवधि - जिसकी अधिकतर लागत प्रारंभिक शुल्क में ही शामिल होती है - पेचीदा उपकरणों को संचालित करने के लिए कम होती है और फ़्रेंचाइज़ी को अपने आप पुस्तकों से सीखना पड़ता है। प्रशिक्षण की अवधि पर्याप्त होनी चाहिए किन्तु कम-लागत वाली फ़्रेंचाइज़ में इसे महंगा समझा जाएगा. कर्मचारियों को ऑनलाइन प्रशिक्षित करने के लिए अनेक फ़्रेंचाइज़रों ने कॉर्पोरेट विश्वविद्यालयों की स्थापना की है। यह साहित्य और बिक्री दस्तावेज़ और ई-मेल के अतिरिक्त है।


title: फ़्रेंचाइज़िंग

text: यह भी ध्यान दिया जाना चाहिए कि फ़्रेंचाइज़ करार में किसी तरह की गारंटी या वारंटी नहीं होती और विवाद होने की स्थिति में फ़्रेंचाइज़ी के पास बहुत कम या न होने के तुल्य कानूनी प्रावधान उपलब्ध होते हैं. फ़्रेंचाइज़ करार फ़्रेंचाइज़र के पक्ष में एकतरफा करार होते हैं, आम तौर पर फ़्रेंचाइज़ी द्वारा मुकदमे से संरक्षित होते हैं "क्योंकि अपरक्राम्य करार होने के कारण फ़्रेंचाइज़ी को इस आशय की पावती देनी पड़ती है कि वे खतरे को जानते हुए फ़्रेंचाइज़ खरीद रहे हैं और कि फ़्रेंचाइज़र द्वारा किसी सफलता या लाभ का कोई वादा नहीं किया गया है।" संविदा का नवीकरण उसका अपना चयन है। अधिकतर फ़्रेंचाइज़र फ़्रेंचाइज़ी से इस तरह के करार पर दस्तखत करवाते हैं जिसमें वे संघीय और राज्य के कानून के तहत अपने अधिकारों से विमुक्त होते हैं और कई मामलों में फ़्रेंचाइज़र को चुनने की अनुमति दी गई होती है कि कहां और किस कानून के तहत कोई मुकदमा लड़ा जाएगा.


title: फ़्रेंचाइज़िंग

text: 1850 के दशक में आइज़ैक सिंगर, जिसने मौजूदा सिलाई मशीन में सुधार किया, संयुक्त राज्य अमेरिका में फ़्रेंचाइज़िंग प्रयासों में पहला था, बाद में कोका कोला, वेस्टर्न यूनियन इत्यादि और ऑटोमोबाइल निर्माताओं और डीलरों के बीच करार आए.


title: फ़्रेंचाइज़िंग

text: फ़्रेंचाइज़-आधारित खाद्य सेवा प्रतिष्ठानों के उत्थान के साथ आधुनिक फ़्रेंचाइज़िंग को प्रसिद्धि मिली. 1932 में, हावर्ड जॉनसन डीरिंग


title: फ़्रेंचाइज़िंग

text: ने 1920 के दशक के अंत में अपने सफल क्विंसी, मैसाचुसेट्स हावर्ड जॉनसन रेस्त्रां पर आधारित पहले आधुनिक रेस्त्रां फ़्रेंचाइज़ की स्थापना की. विचार यह था कि शुल्क के बदले में स्वतंत्र प्रचालकों को एक ही नाम, खाद्य, सामान, प्रतीक और यहां तक कि भवन के डिजाइन का उपयोग करने दिया जाए.


title: फ़्रेंचाइज़िंग

text: 1930 के दशक में फ़्रेंचाइज़ में वृद्धि होने लगी जब हावर्ड जॉनसन जैसी श्रृंखलाओं ने सराय की फ़्रेंचाइज़िंग शुरू कर दी. 1950 के दशक में अमेरिकी अंतर्राज्यीय राजमार्ग प्रणाली के विकास के साथ फ़्रेंचाइज़ श्रृंखलाओं में भी धमाकेदार तेज़ी आई.


title: फ़्रेंचाइज़िंग

text: अमेरिका में FTC की आवश्यकता है कि धन हस्तांतरण के कम से कम दस दिन पहले, फ़्रेंचाइज़र फ़्रेंचाइज़ी के साथ प्रकटीकरण करार करे. अंतिम करार हमेशा परक्राम्य दस्तावेज़ होता है जिसमें शुल्क व अन्य शर्तें उल्लिखित होती हैं। जबकि फ़्रेंचाइज़र द्वारा उपलब्ध कराया गया प्रकटीकरण का तत्व केवल तीसरे पक्ष के लिए भी सुलभ हो सकता है। अमेरिकी प्रकटीकरण दस्तावेज़ (FDD) बहुत लंबा (300-700 pp +) और विस्तृत है (प्रकटीकरण के तत्वों के लिए UFOC देखें) और एक विशेष प्रारूप में फ़्रेंचाइज़र के लेखापरीक्षित वित्तीय विवरण प्रस्तुत करता है। इसमें लाइसेंस प्राप्त क्षेत्र में फ़्रेंचाइज़ी (जिससे बातचीत से पहले संपर्क किया जा सकता है) के नाम, पते और टेलीफोन नंबर, फ़्रेंचाइज़ से कुल राजस्व और फ़्रेंचाइज़र के लाभ के अनुमान संबंधी आंकड़े शामिल होंगे. संभव है कि राज्य FDD में कुछ विशिष्ट सम्मिलित करना चाहते हों किन्तु राज्य प्रकटीकरण दस्तावेज़ की अपेक्षाएं संघीय नियामक नीति को नियंत्रित करने वाले संघीय नियम के अनुपालन में होनी चाहिए. फ़्रेंचाइज़र नियम के उल्लंघन के लिए FTC नियम के तहत पन्द्रह या अधिक राज्यों ने कानून पारित किए हैं जो धोखाधड़ी सिद्ध हो जाने की स्थिति में इन विशेष कानूनों के अधीन फ़्रेंचाइज़ी को कार्रवाई का अधिकार प्रदान करते हैं। अधिकतर फ़्रेंचाइज़र ने अपने फ़्रेंचाइज़ी के साथ करार में अनिवार्य विवाचन खंड डाला है, जिनमें से कुछ पर अमेरिका के सुप्रीम कोर्ट ने कारर्वाई की है।


title: फ़्रेंचाइज़िंग

text: फ़्रेंचाइज़ की कोई संघीय रजिस्ट्री नहीं है या जानकारी के लिए संघ के पास दाखिल करने की आवश्यकता नहीं है। फ़्रेंचाइज़िंग कंपनियों पर डेटा प्रमुखतः राज्य एकत्र करते हैं और क्षेत्राधिकार में उनकी मौजूदगी और विस्तार के संबंध में कानून को लागू करते हैं।


title: फ़्रेंचाइज़िंग

text: एक से अधिक भागीदार होने पर, करार व्यवसाय प्रारूप फ़्रेंचाइज़ का आकार ले सकता है - ऐसा करार जो सभी फ़्रेंचाइज़ी के लिए एकसमान हो.


title: फ़्रेंचाइज़िंग

text: पिछले कुछ वर्षों में यूरोप में फ़्रेंचाइज़िंग तेजी से विकसित हुई है, लेकिन उद्योग अभी भी काफी हद तक अनियमित है। संयुक्त राज्य अमेरिका के विपरीत, यूरोपीय संघ ने अभी तक एक समान फ़्रेंचाइज़ प्रकटीकरण नीति नहीं अपनाई है। यूरोप के केवल पांच देशों ने बिक्रीपूर्व प्रकटीकरण दायित्वों को अपनाया है। वे हैं फ़्रांस (1989), स्पेन (1996), इटली (2004), बेल्जियम (2005) और रोमानिया (1997).


title: फ़्रेंचाइज़िंग

text: यूरोपियन फ़्रेंचाइज़िंग फ़ेडरेशन की आचार संहिता सत्रह यूरोपीय राज्यों में स्वतः लागू है जहां उनकी राष्ट्रीय फ़्रेंचाइज़ एसोसिएशन्स EFF और UNIDROIT की सदस्य हैं।


title: फ़्रेंचाइज़िंग

text: सभी क्षेत्रों में करार करने के लिए कानूनी परामर्श आवश्यक है। अधिकतर यूरोप में सबसे प्रमुख कार्यों में से एक है फुटकर बिक्री का स्थान खोजना, जो कि अमेरिका में उतना महत्वपूर्ण नहीं है। प्रायः आबादी सजातीय होती है इसलिए सांस्कृतिक कारक भी महत्वपूर्ण होते हैं।


title: फ़्रेंचाइज़िंग

text: फ़्रांस यूरोप का सबसे बड़ा बाज़ार है। संयुक्त राज्य अमेरिका की तरह, 1930 के दशक से लेकर यहां का फ़्रेंचाइज़िंग का इतिहास लंबा है। विकास 70 के दशक में हुआ। अपनी सांस्कृतिक विषमताओं के कारण इस बाज़ार को बाहर के फ़्रेंचाइज़र के लिए कठिन माना जाता है; फिर भी मैक्डॉनल्ड्स और सेंचुरी 21 सर्वत्र मिलते हैं। यही कोई 30 अमेरिकी फ़र्म फ़्रेंचाइज़िंग में आवेष्टित हैं। .


title: फ़्रेंचाइज़िंग

text: फ़्रेंचाइज़ के विनियमन के लिए कोई सरकारी एजेंसियां "नहीं" हैं। 1989 का लुई डॅबिन पहला यूरोपियन फ़्रेंचाइज़ प्रकटीकरण कानून था। डिक्री नं 91-337 के साथ वे प्रकटीकरण को विनियमित करते हैं यद्यपि यह किसी दूसरे व्यक्ति को कॉर्पोरेट का नाम, ट्रेडमार्क या व्यापार का नाम, अन्य व्यावसायिक व्यवस्था देने वाले हर व्यक्ति पर लागू होता है। कानून "विशेष या अर्ध - विशेष क्षेत्र" पर लागू होता है।


title: फ़्रेंचाइज़िंग

text: संक्षेप में, करार निष्पादित होने या किसी भी तरह का भुगतान किए जाने के कम से कम 20 दिन पहले प्रकटीकरण दस्तावेज़ दे दिया जाना चाहिए.


title: फ़्रेंचाइज़िंग

text: विवाद निपटान विशिष्टताएं केवल कुछ यूरोपीय देशों में ही समाविष्ट की जाती हैं। नरम रुख अपनाकर, फ़्रेंचाइज़िंग को प्रोत्साहित किया जाता है।


title: फ़्रेंचाइज़िंग

text: फ़्रांस की तरह, फ़्रेंचाइज़र करार के 20 दिन पूर्व प्रकटीकरण करार प्रस्तुत करता है जिसमें प्रदान किए जाने वाले अधिकार और आवश्यक शर्तें शामिल होती हैं।


title: फ़्रेंचाइज़िंग

text: स्पेनिश खुदरा व्यापार अधिनियम फ़्रेंचाइज़िंग को नियंत्रित करता है। एक फ़्रेंचाइज़ की पहचान निम्न के अधिकार से होती है:


title: फ़्रेंचाइज़िंग

text: इतालवी कानून के तहत फ़्रेंचाइज़को आर्थिक रूप से स्वतंत्र दो दलों के बीच व्यवस्था के रूप में परिभाषित किया गया है जहां प्रतिफल के बदले में, एक फ़्रेंचाइज़ी को ट्रेडमार्क के तहत माल और सेवाएं बेचने का अधिकार दिया जाता है। इसके अलावा, फ़्रेंचाइज़ करार के स्वरूप और विषय-वस्तु का उल्लेख करने वाले और निष्पादन से 30 दिन पहले उपलब्ध कराए जाने वाले दस्तावेज़ों को परिभाषित करने वाले अनुच्छेद. फ़्रेंचाइज़र को खुलासा करना चाहिए:,


title: फ़्रेंचाइज़िंग

text: विश्व भर में सबसे ज़्यादा फ़्रेंचाइज़ चीन में हैं किन्तु उनका प्रचालन अपेक्षाकृत छोटे पैमाने पर होता है। संयुक्त राज्य अमेरिका में 540 से अधिक की तुलना में, चीन की प्रत्येक प्रणाली में औसतन 43 दुकानें हैं। कुल मिलाकर, 200,000 के खुदरा बाज़ार में 2600 ब्रांड हैं। 1987 में KFC सबसे महत्वपूर्ण विदेशी प्रविष्टि थी और यह व्यापक है, . चूंकि गठन के समय फ़्रेंचाइज़ कानून स्पष्ट नहीं था, इसलिए बहुत से फ़्रेंचाइज़ संयुक्त उद्यम हैं। उदाहरण के लिए, मॅकडोनाल्ड्स एक संयुक्त उद्यम है। पिज़्ज़ा हट, TGIF, वॉल-मार्ट, स्टारबॅक्स थोड़ा बाद में आए. लेकिन कुल फ़्रेंचाइज़िंग खुदरा व्यापार का केवल 3% है जिसमें विदेशी फ़्रेंचाइज़ के विकास की बहुत संभावनाएं हैं।


title: फ़्रेंचाइज़िंग

text: वर्ष 2005 में अद्यतन फ़्रेंचाइज़ कानून का जन्म हुआ, "वाणिज्यिक फ़्रेंचाइज़ के प्रशासन हेतु उपाय". पिछले विधान (1997) में विदेशी निवेशकों का कोई विशिष्ट समावेश नहीं किया गया। 2005 कानून की पुनरावृति, 2007 कानून की बदौलत आज फ़्रेंचाइज़ कानून अधिक स्पष्ट है.


title: फ़्रेंचाइज़िंग

text: यदि फ़्रेंचाइज़र के पक्ष में कई दायित्वों सहित भुगतान के साथ ट्रेडमार्क को सम्मिलित कर लेन-देन हो रहा है तो कानून लागू हैं। कानून में 42 अनुच्छेद और 8 अध्याय शामिल हैं।


title: फ़्रेंचाइज़िंग

text: ऑस्ट्रेलिया में, फ़्रेंचाइज़िंग Franchising Code of Conduct द्वारा विनियमित है, व्यापार व्यवहार अधिनियम 1974 के तहत अनिवार्य आचार संहिता.


title: फ़्रेंचाइज़िंग

text: संहिता के मुताबिक फ़्रेंचाइज़र द्वारा प्रकटीकरण दस्तावेज़ प्रस्तुत किया जाना है जो फ़्रेंचाइज़ करार करने के कम से कम 14 दिन पहले भावी फ़्रेंचाइज़ी को दिया जाना चाहिए.


title: फ़्रेंचाइज़िंग

text: संहिता फ़्रेंचाइज़ करारों की विषय-वस्तु को भी विनियमित करती है, उदाहरणार्थ विपणन निधि, सोच-विचार की अवधि, समाप्ति और मध्यस्थता द्वारा विवादों का समाधान के संबंध में.


title: फ़्रेंचाइज़िंग

text: संघीय सरकार, 4 दिसम्बर 2008 को फ़्रेंचाइज़िंग पर संसदीय जांच समिति द्वारा प्रस्तुत रिपोर्ट 'ऑपरचुनिटी नॉट ऑपरचुनिज़्म: इम्प्रूविंग कन्डक्ट इन ऑस्ट्रेलियन फ़्रेंचाइज़िंग' में संस्तुत परिवर्तनों को लागू करने पर विचार कर रही है।


title: फ़्रेंचाइज़िंग

text: कुछ विशेषज्ञों ने चेतावनी दी है कि फ़्रेंचाइज़िंग क्षेत्र में विनियमन बढ़ाने का कोई भी प्रयास, इसे व्यवसाय का अनाकर्षक ज़रिया बना सकता है।


title: फ़्रेंचाइज़िंग

text: रूस में, सिविल संहिता (पारित 1996) के अध्याय 54 के तहत, फ़्रेंचाइज़ करार अमान्य हैं जब तक कि वे लिखित और पंजीकृत न हों और फ़्रेंचाइज़ी के माल के मानक और मूल्य की सीमा फ़्रेंचाइज़र निर्धारित नहीं कर सकते. कानून का प्रवर्तन और संविदात्मक विवादों का समाधान समस्या है: डनकिन डोनॅट्स ने अपने रूसी फ़्रेंचाइज़ी के साथ संविदा को समाप्त करना उचित समझा जो संविदा का उल्लंघन करते हुए वोदका और मांस की कचौड़ियां बेच रहे थे, बजाए इसके कि कानूनी उपाय किए जाएं.


title: फ़्रेंचाइज़िंग

text: यूनाइटेड किंगडम में, फ़्रेंचाइज़-विशेष कानून नहीं हैं, फ़्रेंचाइज़ के लिए भी वही कानून लागू हैं जो कि अन्य व्यवसायों के लिए. उदाहरणार्थ, फ़्रेंचाइज़ करार नियमित संविदा कानून के तहत तैयार किए जाते हैं और उनका किसी भी आगे के विधान या मार्गदर्शी सिद्धान्तों के अनुरूप होना आवश्यक नहीं है। ब्रिटिश फ़्रेंचाइज़ एसोसिएशन (BFA) के माध्यम से कुछ स्वत-विनियम हैं। फिर भी ऐसे कईं फ़्रेंचाइज़ व्यवसाय हैं जो इसके सदस्य नहीं हैं और कईं व्यवसायों के तथाकथित फ़्रेंचाइज़र इन नियमों का पालन नहीं करते. उद्योग में रूपरेखा रचे जाने की मांग करने वाले अनेक लोग और संगठन हैं ताकि "काउबॉय" फ़्रेंचाइज़ी की संख्या घटाने में मदद मिले और उद्योग की छवि में सुधार आए.


title: फ़्रेंचाइज़िंग

text: 22 मई 2007 को, ब्रिटेन सरकार द्वारा फ़्रेंचाइज़िंग के विशेष विनियमन के लिए फ़्रेंचाइज़ में निवेश से हानि उठाने वाले नागरिकों द्वारा पेश याचिका के विषय में ब्रिटेन की संसद में सुनवाई हुई. उद्योग मंत्री मार्गरेट हॉज ने सुनवाई का आयोजन तो किया किन्तु इस सलाह के साथ फ़्रेंचाइज़िंग के बारे में किसी भी सरकारी विनियमन का विरोध किया कि सरकारी विनियमन होने पर शायद जनता को झूठी सुरक्षा का एहसास होने लगे. उद्योग मंत्री ने कहा कि यदि निवेशक और बैंक सावधानी बरतें, ब्रिटेन में व्यवसाय संविदा के लिए लागू वर्तमान कानून जनता और बैंकों को पर्याप्त सुरक्षा देते हैं।


title: फ़्रेंचाइज़िंग

text: 2008 में, 62,500 से अधिक दुकानों के साथ 1,013 फ़्रेंचाइज़ थे, इकाइयों की संख्या के हिसाब से दुनिया में सबसे बड़े देशों में से एक है। कुल का लगभग 11 प्रतिशत विदेश-स्थित फ़्रेंचाइज़र हैं।


title: फ़्रेंचाइज़िंग

text: ब्राज़ील फ़्रेंचाइज़ कानून (15 दिसम्बर 1994 का कानून सं 8955) फ़्रेंचाइज़ को ऐसी पद्धति के रूप में परिभाषित करता है जिसमें फ़्रेंचाइज़र फ़्रेंचाइज़ी को "लाइसेंस" देता है, भुगतान के प्रतिफल में, ट्रेडमार्क / पेटेंट के प्रयोग के साथ विशिष्ट या अर्ध-विशिष्ट आधार पर उत्पाद या सेवाओं के वितरण का अधिकार देता है।


title: फ़्रेंचाइज़िंग

text: करार के निष्पादन से पहले "फ़्रेंचाइज़ प्रस्ताव परिपत्र" या प्रकटीकरण दस्तावेज़ अनिवार्य है और ब्राज़ील के पूरे क्षेत्र के लिए मान्य है। प्रकटीकरण की विफलता की दशा में पैसा वापसी और गंभीर हर्जाने के साथ करार अमान्य हो जाता है। फ़्रेंचाइज़ कानून ब्राज़ीलवासी और विदेशी फ़्रेंचाइज़र के बीच भेद नहीं करता है। द नेशनल इंस्टीट्यूट ऑफ इंडस्ट्रियल प्रॉपर्टी (INPI) पंजीकरण प्राधिकरण है। सुपुर्दगी विवरण (प्रकटीकरण दस्तावेज़ का) और सर्टिफ़िकेट ऑफ़ रिकॉर्डिंग (INPI) अपरिहार्य दस्तावेज़ हैं। दूसरा भुगतान के लिए आवश्यक है। संभव है सभी राशि विदेशी मुद्रा में परिवर्तनीय न हो. प्रमाणीकरण का मतलब ब्राज़ील के विश्वासविरोधी विधान का अनुपालन भी हो सकता है।


title: फ़्रेंचाइज़िंग

text: अंतर्राष्ट्रीय फ़्रेंचाइज़िंग वाले पक्ष दस्तावेज़ के लिए अंग्रेजी भाषा को अपनाने का फैसला कर सकते हैं, जब तक कि ब्राज़ील का पक्ष धाराप्रवाह अंग्रेजी जानता है और स्पष्ट रूप से इस तथ्य को स्वीकार करता है, यह अनुवाद से बचने के लिए है (पर होता है). पंजीकरण तीन बातों के लिए कारगर होता है:


title: फ़्रेंचाइज़िंग

text: विदेश से भारत, माल और सेवाओं की फ़्रेंचाइज़िंग, बाल्यावस्था में है। पहली अंतर्राष्ट्रीय प्रदर्शनी ही 2009 में आयोजित हुई. जानकारी के लिए प्रमुख साइट है. तथापि, 300 मिलियन के अपने बड़े मध्यम वर्ग की वजह से जो खर्च करने से घबराता नहीं है और स्वभाव से उद्यमशील है, भारत बड़े फ़्रेंचाइज़िंग बाज़ारों में से एक है। अत्यंत विविधता वाले समाज में, (भारत की जनसांख्यिकी देखें) बाकी दुनिया से भिन्न किराया होने के बावजूद मॅकडोनाल्ड्स एक सफल कहानी है.


title: फ़्रेंचाइज़िंग

text: इस प्रकार अब तक, फ़्रेंचाइज़ करार फ़्रेंचाइज़र और फ़्रेंचाइज़ी के बीच एक संविदा है यह संविदा अधिनियम 1872 और विशिष्ट राहत अधिनियम, 1963 द्वारा शासित है जो कि संविदा में नियमों के विशिष्ट प्रवर्तन और संविदा भंग होने पर क्षतिपूर्ति के रूप में समाधान का प्रावधान करता है।


title: फ़्रेंचाइज़िंग

text: हाल के वर्षों में, सामाजिक उद्यम क्षेत्र ने फ़्रेंचाइज़िंग में रुचि दिखानी शुरू की है, जो नए व्यवसायों की स्थापना की प्रक्रिया को सरल और त्वरित बनाने के लिए आशावान है। व्यवसाय की अनेक संकल्पनाओं को, जैसे साबुन बनाना, खाद्यान्न की खुदरा बिक्री, जलजीवालय की देखभाल और होटल चलाना, विकलांग और असहाय लोगों को रोज़गार देने वाली सामाजिक फ़र्मों ने अपनाए जाने के लिए उपयुक्त माना है।


title: फ़्रेंचाइज़िंग

text: शायद सबसे सफल उदाहरण है कैप बाज़ार, जर्मनी में यही कोई 50 पड़ोस में सुपरमार्केट की लगातार बढ़ती श्रृंखला. अन्य उदाहरण हैं एडिनबर्ग में सेंट मैरीज़ प्लेस होटल और ट्राइस्टे में होटल ट्राईटोन


title: फ़्रेंचाइज़िंग

text: सामाजिक फ़्रेंचाइज़िंग सरकारों द्वारा इस्तेमाल की जाने वाली तकनीक का भी सन्दर्भ देती है और विकासशील देशों में आवश्यक नैदानिक स्वास्थ्य सेवाएं मुहैया कराने में दाताओं की सहायता करती है।


title: फ़्रेंचाइज़िंग

text: मौलिक ब्रांड (प्रतीक), लक्ष्य, संकल्पना और घटना की रूपरेखा को बरकरार रखते हुए अन्य भौगोलिक क्षेत्रों में सार्वजनिक घटनाओं को दोहराना घटना फ़्रेंचाइज़िंग है। क्लासिक फ़्रेंचाइज़िंग की तरह, घटना फ़्रेंचाइज़िंग पूर्णत: सफल घटनाओं की प्रतिकृति पर निर्मित है। घटना फ़्रेंचाइज़िंग का अच्छा उदाहरण है विश्व आर्थिक मंच, या दावोस मंच जिसके क्षेत्रीय घटना फ़्रेंचाइज़ चीन, लैटिन अमेरिका आदि में हैं। इसी तरह, वैकल्पिक-विश्वीय वर्ल्ड सोशल फोरम ने कई राष्ट्रीय घटनाओं का शुभारंभ किया है। वैन द म्युज़िक स्टॉप्स ब्रिटेन में घटना फ़्रेंचाइज़ का एक उदाहरण है, इस मामले में, रनिंग स्पीड डेटिंग और सिंगल्स घटनाएं.


title: लावी मेला

text: लावी मेला (Lavi Fair), जिसका औपचारिक नाम अंतर्राष्ट्रीय लावी मेला (International Lavi Fair) है, भारत के हिमाचल प्रदेश राज्य के शिमला ज़िले के रामपुर बुशहर नगर में मनाया जाने वाला एक व्यापारिक मेला है। यह कार्तिक (नवम्बर) के महीने में मनाया जाता है और हिमाचल के सबसे प्रसिद्ध व महत्वपूर्ण मेलों में से एक है। यह हिमाचल की भूतपूर्व बुशहर रियासत और तिब्बत के बीच आज से लगभग 300 वर्ष (1679-1684) काल में हुई एक व्यापारिक संधि की स्मृति में मनाया जाता है। यहाँ विश्वभर से पर्यटक आते हैं।


title: लावी मेला

text: "लावी" शब्द "लोई" शब्द से आया है जिसका अर्थ एक पतली रज़ाई या ऊन का कम्बल है। इसका अर्थ भेड़ से ऊन उतारना भी होता है। समझा जाता है कि इसमें भारत-तिब्बत व्यापार में ऊन की वस्तुओं में लेन-देन की स्मृति है।


title: तारेगना

text: तारेगना (Taregna) भारत के बिहार राज्य के पटना ज़िले में स्थित एक गाँव है। यह मसौढ़ी नगर से सटा हुआ है।


title: तारेगना

text: बिहार की राजधानी पटना से करीब पैंतीस किलोमीटर दूर तारेगना एक छोटा सा क़स्बा है, जो आर्यभट्ट की कर्मस्थली मानी जाती है। यही रहकर आर्यभट्ट ने आकाश में ग्रह-नक्षत्र और तारों की स्थिति का अध्ययन किया था और इसलिए इसका नाम तारेगना पड़ गया। तारेगना एकाएक वर्ष 2009 के जुलाई महीने में उस समय चर्चा में आया, जब अमेरिकी अंतरिक्ष अनुसंधान संस्थान नासा ने तारेगना पर एक रिपोर्ट छापी. इस रिपोर्ट में कहा गया कि तारेगना से 22 जुलाई का खग्रास यानी पूर्ण सूर्यग्रहण के बखूबी देखा जा सकेगा. इस रिपोर्ट के बाद दुनियाभर से खगोल वैज्ञानिक और पर्यटक तारेगना पधारे, लेकिन आकाश में बादल छाए रहने के कारण वो यहां पूर्ण सूर्यग्रहण का नजारा नहीं देख सके और उन्हें निराशा हाथ लगी।


title: कंप्यूटर का वर्गीकरण

text: कम्प्यूटर का वर्गीकरण कई प्रकार से किया जा सकता है। इस लेख में अंकीय संगणकों (डिजिटल कम्प्यूटर्स) का वर्गीकरण सार रूप में दिया गया है।


title: विकृतीकरण (जैवरसायन)

text: विकृतीकरण (Denaturation) एक प्रक्रिया है जिसमें प्रोटीन या न्युक्लिक अम्ल अपनी मूल अवस्था में उपस्थित चतुष्क संरचना (quaternary structure), तृतीयक संरचना एवं द्वितीयक संरचना को छोड़कर एक नयी संरचना प्राप्त करता है। विकृतिकरण के लिये कोई वाह्य स्ट्रेस या वाह्य यौगिक (जैसे सान्द्र अम्ल या क्षार, सान्द्र अकार्बनिक लवण, कार्बनिक विलायक (अल्कोहॉल या क्लोरोफॉर्म) या विकिरण या ऊष्मा का उपयोग किया जाता है।


title: मराठा साम्राज्य से संबंधित युद्ध

text: मराठों ने भारतीय उपमहाद्वीप में एक के बाद एक अनेक युद्ध लड़े और जीते। इससे मराठा साम्राज्य का निर्माण हुआ। इन विजयों की शृंखला का आरम्भ १६५९ में छत्रपति शिवाजी महाराज द्वारा प्रतापगढ़ के युद्ध में विजयप्राप्ति के साथ हुआ।


title: सनाया ईरानी

text: सनाया ईरानी एक भारतीय टेलीविजन अभिनेत्री है। उन्होने अपनी पहली मुख्य भूमिका स्टार वन के धारावाहिक "मिले जब हम तुम" में निभाई। सनाया स्टार प्लस के धारावाहिक "इस प्यार को क्या नाम दूं?" में "खुशी कुमारी गुप्ता" की भूमिका से घर-घर में पहचानी जाने लगी।


title: सनाया ईरानी

text: हाल ही में उन्होने कलर्स पर प्रसारित होने वाले धारावाहिक "रंगरसिया" में पार्वती (पारो) नामक मुख्य भूमिका भी निभाई।


title: सनाया ईरानी

text: सनाया ने अपने जीवन के सात साल ऊटी के बोर्डिंग विद्यालय में बिताए। इसके बाद उन्होने स्नातक की पढ़ाई पूरी की। वे एमबीए की डिग्री भी प्राप्त करना चाहती थी परन्तु उन्होने अभिनेत्री बनना पसन्द किया।


title: सनाया ईरानी

text: 19 नवम्बर 2010 को स्टार वन के धारावाहिक "मिले जब हम तुम" की समाप्ति तिथि पर सनाया ने अपने सहकर्मी अभिनेता मोहित सहगल के साथ अपने प्रेम-संबंधों की घोषणा की।


title: कैरोटीन

text: केरोटीन अथवा कैरोटीन (Carotene) कई असंतृप्त हाइड्रोकार्बन्स हैं जिनका संशलेष्ण पौधों द्वारा किया जा सकता है किन्तु इन्हें जानवर नहीं बना सकते। इसमें carbon and hydrogen परमाणु होता है। यह सामान्यतया लाल होता है। इसका मूलानुपाति सूत्र C⁴⁰H⁵⁶ होता है।


title: शंकुक (भरत नाट्यशास्त्र के व्याख्याता)

text: शंकुक भरत नाट्यशास्त्र के व्याख्याता। इनकी व्याख्या प्राप्त नहीं है पर अभिनवभारती में उसका उल्लेख है। भरत के रससूत्र की इन्होंने जो व्याख्या की है वह "अनुमितिवाद" नाम से प्रसिद्ध है। भट्ट लोल्लट के उत्पत्तिवाद का तथा सहृदयों में रसानुभव न माननेवाले सिद्धांत का इन्होंने सर्वप्रथम खंडन किया है। ये नैयायिक थे। इन्होंने विभाव आदि साधनों और रसरूप साध्य में अनुमाप्यअनुमापक भाव की कल्पना की है और रस का आस्वाद अनुमान द्वारा अनुमेय या अनुमितिगम्य बताया है। इन्होंने रस की स्थिति सहृदयों या सामाजिकों में मानी है। "चित्रतुरगादि न्याय" की इनकी विवेचना के अनुसार नट सच्चे राम नहीं हैं, वे चित्र में लिखे अश्व की तरह हैं। जैसे अश्व के चित्र को देखकर उसका अनुभव होता है, वैसे ही नट के अभिनयात्मक रूप को देखकर सहृदयों को अनुभव होता है। इस प्रकार शंकुक ने रस की स्थिति सहृदयों या सामाजिकों में मानी है। राजतरंगिणी के उल्लेख के अनुसार शंकुक कश्मीरी विद्वान् थे और अजितापीड़ के शासनकाल में विद्यमान थे। इन्होंने "भुवनाभ्युदय" नामक महाकाव्य में मम्म और उत्पल के भयंकर युद्ध का वर्णन किया है जिसें मारे गए वीरों के शव से वितस्ता नदी का प्रवाह रुक गया था। राजतरंगिणीकार ने इन्हें "कवि बुधमन: सिंधुशशांक:" कहा है। शंकुक का समय ई. 850 के लगभग मान्य है।


title: शंकुक (भरत नाट्यशास्त्र के व्याख्याता)

text: शार्ंगधरपद्धति तथा जल्हण की सूक्तिमुक्तावली में शंकुक को मयूर का पुत्र कहा गया है। विक्रमादित्य की सभा के नवरत्नों में भी एक शंकु या शंकुक नाम आया है। ये दोनों भरत नाट्यशास्त्र के व्याख्याता, रसनिरूपण में अनुमितिवाद के प्रतिष्ठापक एवं भुवनाभ्युदय महाकाव्य के रचयिता शंकुक से संभवत: भिन्न थे।


title: यश जौहर

text: "यश जोहर" भारतीय हिंदी सिनेमा के एक प्रसिद्ध निर्माता थे। यश का जन्म ६ सितम्बर १९२९ को हुआ था और मृत्यु २६ जून २००४ को हुए थी। इन्होने धर्मा प्रोडक्शन की स्थापना १९७६ में की थी। ये अपनी भव्यता के कारण भारत के साथ विदेशो में भी प्रसिद्ध है।


title: अपररूपता

text: जब एक ही तत्व कई रूपों में मिलता है तो तत्व के इस गुण को अपरूपता (एलॉट्रोपी) कहते हैं और उसके विभिन्न रूपों को उस तत्व का घन संरचना (austenite)अपरूप कहते हैं। जैसे कार्बन के विभिन्न अपरूप हीरा (डायमंड), ग्रेफाइट, कोयला (कोल), कोक, चारकोल या काष्ठकोयला, अस्थिकोयला (बोनब्लैक), काजल, कार्बन ब्लैक, गैस कार्बन और पेट्रोलियम कोक, तथा चीनी कोयला, इत्यादि हैं। कार्बन के अतिरिक्त आक्सीजन, गंधक, फॉस्फोरस आदि भी अपरूपों में पाए जाते हैं।


title: अपररूपता

text: अपरूप एक ही तत्व के विभिन्न संरचनात्मक रूप हैं और काफी अलग भौतिक गुणों और रासायनिक व्यवहार का प्रदर्शन कर सकते हैं। बहुरूपी रूपों के बीच परिवर्तन कुछ विशेष कारकों अर्थात दाब, प्रकाश व ताप के प्रभाव से शुरू होता है। इसलिए, विशेष अपरूपों की स्थिरता विशेष परिस्थितियों पर निर्भर करती है। उदाहरण के लिए, काय केंद्रित घन संरचना (फेराइट) से लोहे का परिवर्तन कर फलक केंद्रित घन संरचना (ऑस्टेनाइट) मे करने के लिए 906 डिग्री सेल्सियस से ऊपर और टिन का परिवर्तन धात्विक टिन से अर्धचालक टिन मे करने के लिए उसे 13.2 डिग्री सेल्सियस से नीचे लाना पड़ता है। विभिन्न रासायनिक व्यवहार वाले अपरूपों का एक उदाहरण ओजोन (O3) है जो अपने अपरूप डाई आक्सीजन(O2) की तुलना में ज्यादा शक्तिशाली ऑक्सीकारक है।


title: 2016 ग्रीष्मकालीन ओलम्पिक पदक तालिका

text: 2016 ग्रीष्मकालीन ओलम्पिक पदक तालिका 2016 ग्रीष्मकालीन ओलम्पिक खेलों में पदक जीतने वाले देशों की सूची है। इस सूची में वह सभी देश हैं जिन्होंने इस ओलम्पिक में कम से कम एक पदक अवश्य जीता है। कृपया ध्यान दें कि इस सूची में देशों को स्वर्ण पदक जीतने पर उच्च स्थान दिया गया है उसके बाद रजत पदक और फिर कांस्य पदक जीतने को स्थान दिया गया है। उदाहरण के लिए यदि किसी देश ने केवल एक स्वर्ण पदक जीता है तो इस देश को उस देश से ऊपर स्थान मिलेगा जिसने अन्य पदक अधिक संख्या में जीते हैं लेकिन एक भी स्वर्ण पदक नहीं जीता है।


title: 2016 ग्रीष्मकालीन ओलम्पिक पदक तालिका

text: इस तालिका में देश/राओस और कोष्टक में उस देश/राओस का आईओसी कोड दिया गया है। कृपया ध्यान दें कि क्रमांक और स्थान में अन्तर है। क्रमांक केवल एक संख्या है जो क्रमिक रूप से आरम्भ होकर अन्त तक एक-एक कर बढ़ रही है जबकि स्थान इस तालिका में विभिन्न देशों को पदक संख्या के आधार पर दिया गया है। एक से अधिक देश तीनों प्रकार के पदकों का एक सा मेलजोल प्राप्त कर सकते हैं इसलिए ऐसे देशों को एक ही स्थान दिया जाएगा और यह आईओसी कोड के अनुसार क्रमित किए गए हैं।


title: 2016 ग्रीष्मकालीन ओलम्पिक पदक तालिका

text: वियतनाम, कोसोवो, फ़िजी और सिंगापुर ने ओलम्पिक खेलों में पहली बार स्वर्ण पदक जीते। कोसोवो और फ़िजी के यह किसी भी प्रकार के प्रथम पदक भी हैं।


title: 2016 ग्रीष्मकालीन ओलम्पिक पदक तालिका

text: निशानेबाज़ फ़ेहइद अल-दीहानी स्वर्ण पदक जीतने वाले पहले स्वतन्त्र खिलाड़ी बने, यद्यपि इससे पूर्व ओलम्पिक ध्वज तले भी अन्यों द्वारा स्वर्ण पदक जीते गए हैं।


title: 2016 ग्रीष्मकालीन ओलम्पिक पदक तालिका

text: इस तालिका में रैंकिंग अन्तर्राष्ट्रीय ओलम्पिक समिति द्वारा प्रकाशित पदक तालिकाओं की परम्परा के साथ संगत है। प्राथमिक रूप से तालिका किसी राष्ट्र के एथलीटों द्वारा जीते गए स्वर्ण पदकों की संख्या के अनुसार क्रमित है (इस सन्दर्भ में "राष्ट्र" वो है जिसका प्रतिनिधित्व किसी राष्ट्रीय ओलम्पिक समिति द्वारा किया गया है)। इसके पश्चात जीते गए रजत पदकों को तथा फिर कांस्य पदकों की संख्या को महत्व दिया गया है। यदि फ़िर भी राष्ट्रों ने एक ही स्थान अर्जित किया है, तो उन्हें एक ही रैंकिंग दी गई है और उन्हें उनके आई॰ओ॰सी॰ कोड के वर्णानुक्रम अनुसार सूचीबद्ध किया गया है।


title: एडविना माउंटबेटन

text: एडविना सिंथिया एनेट एशले का जन्म १८ नवंबर १९०१ को हुआ। उनके पिता विल्फ्रेड विलियम एशले और माता अमालिया मेरी मौड कैसल थी। १९३२ में उनके पिता बैरन माउंट टेंपल घोशीत हुए और आगे चल कर ब्रिटेन की संसद सदस्य भी रहे। उनकी माता अमालिया के पिता अर्नेस्ट कैसल यूरोप में सबसे अमीर और सबसे शक्तिशाली पुरुषों में से एक थे। कैसल, कैसल की पत्नी और अमालिया की मृत्यु के कारण कैसल की सारी जायदाद एडविना को मिली।